text:
Ibyamamare Maggie Blanchard na Dena Mwana beretswe urukundo mu gitaramo ‘Fragrance of Worship’ bakoreye i Kigali (Amafoto+Video)
Yanditswe na
2 July 2018 saa 05:50'
Abahanzi b’ibyamamare mu ndirimbo zo kuramya no guhimbaza Imana ku isi barimo Maggie Blanchard wo muri Canada na Dena Mwana wo muri Congo Kinshasa bitabiriye igitaramo cy’ububyutse cyiswe ‘Fragrance of Worship’ cyateguwe n’umuramyi Fortran Bigirimana, berekwa urukundo n’abasaga 1500 bari bateraniye i Nyarutarama kuri Christian Life Assembly (CLA) ku mugoroba wo kuri iki Cyumweru tariki ya 1 Nyakanga 2018.
Kumugoroba wo ku cyumweru tariki ya 1 Nyakanga 2018 kuri Christian Life Assembly (CLA) habereye igitaramo Fragrance of Worship gitegurwa n’umuramyi Fortrand Bigirimana afatanyije na Moriah Entertainment Group.
Abahanzi b’ibyamamare mu ndirimbo zo kuramya no guhimbaza Imana ku isi barimo Maggie Blanchard wo muri Canada na Dena Mwana wo muri Congo Kinshasa banyuze benshi
Iki gitaramo cyanyuze bikomeye abakitabiriye binyuze mundirimbo z’uje ubuhanga n’ubunararibonye bw’abahanzi Maggie Blanchard wo muri Canada na Dena Mwana wo muri Congo Kinshasa n’abandi bose bakiririmbyemo ndetse ibintu birushaho kuba byiza ubwo Intumwa y’Imana Dr. Paul Gitwza wari umwigisha w’iki gitaramo yasobanuraga impamvu 5 zo kuramya no guhimbaza Imana.
‘Fragrance of Worship’ yaberaga mu Rwanda ku nshuro ya 2 yahuriyemo abahanzi batandukanye barimo Fortran Bigirimana;Maggie Blanchard, umuramyi w’icyamamare muri Canada ndetse na Dena Mwana wo muri Repubulika Iharanira Demokarasi ya Congo hamwe na Serge Iyamuremye na Gaby Irene Kamanzi.
Umunyarwenya Diogene Ntarindwa(Atome ) n’umwe mubitabiriye iki gitaramo
Iki gitaramo cyitabiriwe n’abantu batandukanye barimo abamenyerewe mu ruhando rw’indirimbo zihimbaza Imana mu Rwanda. Cyatangiye ahagana saa kumi n’ebyiri gitangizwa n’indirimbo z’abaririmbyi batandukanye barimo itsinda ry’abaramyi baturutse muri Congo hakurikiraho Serge Iyamuremye,Gaby Kamanzi bose banyuze imitima y’abasaga 1500 bitabiriye iki gitaramo .
Umuramyi Bigirimana Fortrand wateguye iki gitaramo akomoka i Burundi ariko agakorera ibikorwa bye mu Bufaransa azwi mu ndirimbo zitandukanye zirimo iyitwa ‘Amahoro,’ ‘Ntaco Nzoba’ n’izindi yafashe umwanya wo kuramya no guhimbaza Imana mu minota 45 yamaze aririmba yifashishije indirimbo ziganjemo inshyashya ndetse akajya anyuzamo akavuga kumumaro uzanwa no kuaramya Imana umuntu afite umutima uboneye.
Umuramyi Bigirimana Fortrand wateguye iki gitaramo yafashije imitima ya benshi mu ndirimbo ze ziganjemo inshyashya
Bigirimana Fortrand amaze kuririmba yahise ahamagara abahanzi mpuzamahanga yari yatumiye kuza kumufasha muri iki gitaramo uwambere wabanje kurubyiniro ni Maggie Blanchard, umuramyi w’icyamamare muri Canada wagaragarije ubuhana bukomeye abitabiriye iki gitaramo mu gihe k’iminota isaga 25 yairirmbye indirimbo enye zirimo 3 za wenyine n’indi imwe yaririmbanye na mugenzi we Dena Mwana wo muri Repubulika Iharanira Demokarasi ya Congo.
Uyu muhanzi Dena Mwana wo muri Repubulika Iharanira Demokarasi ya Congo warutegerejwe na benshi muri iki gitaramo nawe yahise akomerezaho airirimba nyinshi mu ndirimbo ze zakanyujijeho nka ELOMBE n’izindi nyinshi mu minota igera kuri 30 yahawe yahagurukije imbaga yariteraniye muri iki gitaramo doreko indirimbo ze ziri mundimi zitandukanye nk’igifaransa igiswahiri n’icyongereza kandi zikaba mu mumidiho nka Lumba,igikongomani n’izindi nyinshi.
Intumwa y’Imana Dr.Paul Gitwaza niwe wari umwigisha w’ijambo ry’Imana aho mw’ijambo yigishije yasobanuriye impamvu yagombye gutera abantu kuramya Imana,ati :"Ubundi kuramya no guhimbaza Imana bwa mbere bigomba kuba biturutse mu mutima kandi umuntu akwiriye kuramya Imana n’ibimurimo byose atirengagije ibyiza byose Imana yadukoreye.
Bigirimana Fortrand azamurikira muri iki gitaramo album ye ya gatatu ndetse na DVD y’amashusho ya Ntaco Nzaba yafatiwe i Kigali mu 2016.
Nyuma yo gutaramira mu Rwanda, aba baramyi bazajya gukora igitaramo cya Fragrance of Worship mu Burundi ku wa 8 Kanama 2018 hanyuma muri Nzeri bajye mu Mujyi wa Bruxelles mu Bubiligi.
Abateguye igitaramo banyuzwe
"Fragrance of Worship" yateguwe na Fortran Bigirimana afatanyije na Moriah Entertainment isanzwe itegura ibitaramo bitandukanye yatangaje ko bishimiye uko yagenze ku nshuro yayo ya mbere.
Yagize ati "Uyu munsi ubaye undi mugoroba utwibukije ko Abanyarwanda badufitiye urukundo nkuko babigaragarije muri iki gitaramo. Bitwongereye imbaraga kandi twifuza kuzana abandi bahanzi benshi bagize uruhare mu guhembura imitima y’abatuye isi binyuze mu bihangano bisize amavuta. Twese twishimiye uko igitaramo cyagenze. Imana yabanye natwe."
Yakomeje agira ati "Iki gikorwa kigamije guhimbaza Imana ngo tubohore imbohe, twegere ubwiza bw’Imana mu buryo budasanzwe ndetse Abanyarwanda bagahabwa umugisha binyuze mu kuramya no guhimbaza Imana."
Aba bahanzi bitabiriye iki gitaramo nyuma y’icyumweru kimwe bagitangije no mu Burundi. Biteganyijwe ko kizajya kiba ngarukamwaka muri Nyakanga kigatumirwamo abahanzi baturutse mu mfuruka zose z’isi.
MU MASHUSHO REBA UKO BYARI BYIFASHE
Umuramyi Serge Iyamuremye nawe yaririmbye muri iki gitaramo anyura imitima ya benshi
Umuhanzi Gaby Kamanzi mu ndirimbo nka Amahoro,Arankunda yashimangiye ubuhanga n’ubunararibonye afite
Umuramyi Aime Uwimana ari mu bitabiriye iki gitaramo
Mbere yuko bariririmba na Apotre Gitwaza ngo yigishe nabo bafashaga n’indirimbo z’abandi
Abahanzi b’ibyamamare mu ndirimbo zo kuramya no guhimbaza Imana ku isi barimo Maggie Blanchard wo muri Canada na Dena Mwana wo muri Congo Kinshasa banyuze benshi
Umuhanzi Columbus Nduwayo yafashaga Fortrand muri zimwe mu ndirimbo
Umuramyi Bigirimana Fortrand yongeye kwandika amateka mugitaramo Fragrance of Worship Edition 2
Abantu bitabiriye iki gitaramo ku bwinshi gufashwa biba kurwego rwo hejuru


c: text/html

text:
Imvugo ko amazi ari ubuzima si nshya mu matwi ya benshi, byaba ibyo kurya n’ibyo kunywa muntu akenera bigizwe ahanini n’amazi ku buryo abuze igihe gito ubuzima buhagarara, gusa ibikorwa bye bya buri munsi birimo ubuhinzi, ubucukuzi, isukura n’ibindi biracyabangamira uyu mutungo kamera w’ingenzi mu buzima.
Ibibazo bikibangamiye umutungo kamere w’Amazi ni bimwe mu byagaragajwe mu nama y’iminsi ibiri yatangiye i Kigali kuri uyu wa Kabiri tariki 20 Werurwe ihuje impuguke mu micungire Ikomatanyije y’umutungo kamere w’Amazi. Ni kimwe mu bikorwa by’icyumweru cyahariwe amazi mu Rwanda mu kwizihiza umunsi mpuzamahanga w’amazi uba tariki 22 Werurwe buri mwaka.
Mu bushakashatsi bwagaragajwe n’impuguke mu micungire y’amazi, bagaragaje ko ibibazo birimo ubuhinzi busatiriye imigezi cyangwa ibiyaga, inyongeramusaruro zimanurwa n’amazi y’imvura ari bimwe byanduza amazi kandi aba akenewe mu bikorwa bitandukanye ari meza.
Uretse ibi kandi, hari abasukurira ibinyaabiziga cyangwa imashini za moteri hafi y’imigezi n’ibiyaga, ugasanga amavuta abivuyemo aruhukiye mu mazi. Hakiyongeraho n’isuri ari yo ikiri ku isonga mu byanduza imigezi ndetse n’ubucukuzi bw’amabuye y’agaciro bukozwe nabi.
Dismas Karurangwa, umukozi ushinzwe ubwiza bw’amazi mu kigo cy’amazi n’amashyamba, avuga ko ubwiyongere bw’abaturage bugira uruhare runini mu kwanduza amazi, yagize ati "Ikibazo cy’ubwandure bw’amazi gifite imizi cyane cyane ku bwiyongere bw’abaturage, uko abaturage biyongera, bashaka ibibatunga ndetse n’aho batura, ugasanga aho imyanda yabo igera mu mazi ikayanduza, mu buhinzi, ugasanga uko dushaka kongera umusaruro iyo imvura iguye ya miti igenda ikajya mu migezi".
Ubuhinzi busatira imigezi ni kimwe mu byanduza amazi [Ifoto: KigaliToday
Agasaro Angelique, umunyeshuri wiga iby’amazi n’ibidukikije muri kaminuza y’u Rwanda witabiriye iyi nama, avuga ko hakiri ikibazo cy’abaturage bakorera ibikorwa byabo iruhande rw’imigezi, bityo ko buri wese akwiye kumva ko kubungabunga amazi biri mu nshingano ze.
Umuyobozi w’Ikigo cy’Amazi n’amashyamba, Prime Ngabonziza, avuga ko kubungabunga amazi atari inshingano ya Leta gusa kuko n’abaturage bafite inshingano zo gutuma amazi aboneka ari meza.
Uyu muyobozi kandi avuga ko kwita ku mazi ari ukwita ku buzima, yagize ati "Amazi ni ubuzima, iyo udafite ubuzima bwiza uhugira kwa muganga mu gushakisha imiti, ariko iyo ufite ubuzima bwiza uba ufite imbaraga zo kwikorera no gukorera igihugu".
Ambasaderi w’Ubuhorandi mu Rwanda, Frederique Deman, avuga ko kubungabunga umutungo kamere w’amazi bisaba ko hakomeza gutekerezwa ku ngamba zo kwishakamo ibisubizo, ahera no kuri gahunda ya ’Water for Growth’ ubuhorandi butera inkunga muri gahunda zo kubungabunga amazi mu Rwanda.
Ambasaderi w’Ubuholandi mu Rwanda n’umuyobozi w’ikigo cy’igihugu gishinzwe amazi n’amashyamba
Iyi nama yahuje impuguke mu by’amazi, abashakashatsi n’abanyeshuri izanareba mu buryo bwa tekinike bujyanye n’ishyirwa mu bikorwa ry’Imicungire y’amazi harimo itegurwa ry’igenamigambi ry’ibyogogo, guhangana n’imyuzure, ireme ry’amazi, gusaranganya amazi mu bikorwa bitandukanye n’ibindi.
Hanafunguwe Imurikabikorwa ry’abafatanyabikorwa mu rwego rw’amazi
Abitabiriye imurikabikorwa basobanuriwe bimwe mu bikorwa mu rwego rw’Amazi

robotstxt: allowed

filter: keep


text:
NGOMA YA SACYEGA
Sacyega yari umuhannyi w'ibwami, akagira abagore babiri. Umugore muto abyara abakobwa gusa, umukuru abyara umwana umwe w'umuhungu witwa Ngoma. Sacyega yatoneshaga umugore wabyaye abakobwa, ntiyite kuri nyina wa Ngoma kandi uwo muhungu ari we waragiraga inka za se zose, akaba ari na we uzikenura. Umunsi umwe, umwami atuma kuri Sacyega ati «uzanshakire imvi zitari ku mutwe, unshakire kimwa kimwa imisozi, unshakire ibumbabumba igarikabiganza. Uzanshakire ingongo ikeba amazi ajya ruguru n'ingongo iyakeba iyatandukanya. Uramutse ubibuze nkakunyaga kandi nkagutanga bakakwica.»
Abagaragu b'umwami bajya kwa Sacyega gusohoza ubutumwa. Sacyega arumirwa ayoberwa aho azakura ibyo bintu. Umuhungu we aza kubyumva, ariko aramwihorera ntiyagira icyo avuga.
Mu gitondo, Sacyega atuma umukobwa we ku bakwe be bose ngo baze basangire ikimasa yari asigaranye cyonyine, ngo agikoreho impamba. Nuko abakwe baraza, basanga Ngoma yahuye ikimasa, barakimucyuza, barakibaga, Sacyega n'umugore we n'abakwe be baririra, Ngoma na nyina ntibamenya amarengero yacyo. Ngoma ariko araza ashikuza ukuguru kwari gusigaye ariruka, ashyira nyina. Se abibonye abaka icumu amwirukaho, agira ngo arimutere. Abandi bati: "sigaho wikwiteranya na Sakabaka ! "
Bukeye abakwe baherekeza Sacyega bajya ibwami. Ngoma na we yenda amasaka yari yameze uwo munsi, yenda imiheha, yenda intorezo n'uruho, arahambira, akurikira se, se agenda amucyaha inzira yose ngo nasubire imuhira; umwana akanga gusubirayo, bagira aho bagera bakicara bakarya, ntibamuhe. Baragenda bagera ibwami. Sacyega akoma yombi, ati
«Nyagasani ibyo mwantumyeho narabibuze, ahasigaye nimukore icyo mushaka.»
Nuko umwami atumiza Ruhuga ye, ati «nimumwicaze.» Bajishura umuheto, bashaka ingoyi yo kubohesha Sacyega, baramuboha.
Igihe amaze kuremba, Ngoma aba arahageze, akoma yombi. Ati «Nyagasani, kiza uriya muntu ni data. " Nuko umwami ategeka ko bamubohora.
Ngoma ati «Data uyu yandiye ndi umwana we, andyana na mama, ariko singiye kumera nka we, dore ibyo mwari mwamutumyeho: imvi zitari ku mutwe w'umuntu, ngizi, ni amasaka basereka akamera, ikimwa kimwa imisozi, ni isuka bahingisha, ibumbabumba igarikabiganza ni iyi nshabiti bashisha, ingongo ikeba amazi ikayatandukanya ni uruho umuntu adahisha amazi.»
Nuko umwami ati « uyu ni we mwana wa Sacyega wereweho n'umusatsi ungana utya?» Bati «ni we.» Umwami agororera Ngoma ishyo ry'inka, amuha n'abagaragu, aba n'umuhannyi mu kigwi cya se, ati «Sacyega ntazongere kumbera umuhannyi ukundi."
Ari Sacyega n'abo bari bazanye, ari Ngoma n'abagaragu yari agabanye, bose barikubura barataha.
Mu nzira baza kubona umugezi unyuze mu kuzimu, ugeze hirya uruburuka. Sacyega ati « mbe Ngoma mwana wanjye, ibi ni ibiki? " Umwana ati: "simbizi."
Barakomeza, bigiye imbere bahura n'ikinyabwoya intozi zagitonzeho, ati « Ngoma mwana wanjye ibi ni ibiki?» Umwana ati «ubure kubimbwira wowe mukuru!» Baragenda bigiye imbere nanone babona inkware iri hagati y'abana bayo. Sacyega, ati« mbe mwana wanjye ibi ni ibiki?» Undi ati « simbizi.»
Barakomeza, babona igiti gihagaze cyumye. Sacyega ati «mwana wanjye ibi noneho ni ibiki?» Umwana ati «mbare na mbariro wambarije, simbizi ! » Nuko bageze imuhira, abantu umwami yari yahaye Ngoma baramwubakira. Sacyega ajya iwe, yitereka inzoga z'amuki, aranywa arasinda. Amaze gusinda, arihwereza, abwira umugore ngo arapfuye, ngo kandi azize Ngoma umuhungu we. Nyina wa Ngoma agenda yiruka aramuhamagara, ati «mwana wanjye ko wari unshyize heza, umpaye amata, none so akaba apfuye, kandi ngo ari wowe azize, ni bite?»
Nuko Ngoma agenda yiruka, ariko azi neza ko se abeshya, yipfushije agira ngo aze amubwire ibyo yari yamuhishe. Ngoma araza ati «yemwe bahungu mwe! Ngoma naruha! Igihe tugiye ibwami, muzi ibyo data yankoreye n'abakwe be, muzi n'uko dutaha yabonaga ibintu akambaza ngo ni ibiki, nkamwihorera. Noneho reka mbibabwire abe yabaho! Umugezi wibiye ukuburuka ni ugukamira umugore w'ingumba, wamara gupfa ibyawe bikajyanwa n'abandi. Ikinyabwoya cyari ikinege, cyari!cyonyine mu bandi bafite umulyango, bakirya kitagira kirengera. Inkware mwabonye iri hagati y'abana bayo, ni umubyeyi wizihiwe mu bana be bamushagaye. Igiti cyumiwe mwabonye ni umugore wapfushije umugabo we n'abana be bagashira, agasigara yikunga wenyine atagira kirengera.»
Nuko se amaze kumva ibyo byose, agira atya aritsamura, arinanura ngo arazutse! Nuko ashima umuhungu we Ngoma.
Si jye wahera hahera umugani.


text:
Mu rwego rwo kwegereza abakristo ibikorwa by’Inama y’Abaprotestanti mu Rwanda (CPR), hashingiwe ku myanzuro y’Inama isimbura yateranye mu kuboza 2009, CPR yashyizeho komite 11 ziyihagarariye mu turere twose tw’Igihugu.
Kugira ngo komite zatowe zirusheho gusobanukirwa n’imikoranire hagati yazo na CPR, ku ncuro ya mbere hateguwe amahugurwa yabereye mu kigo cya EPR ku isano ku itariki 22 nzeri 2011. Icyari kigenderewe kwari kugira ngo haganirwe ku ruhare rw’izi komite mu iterambere ry’Itorero ; harimo ivugabutumwa, uburezi, kwita kubahungabanyijwe na genocide ndetse na SIDA, imicungire myiza y’umutungo w’amatorero no kubungabunga ibidukikije. Ikindi cy’ingenzi cyaganiriweho n’imikoranire y’ubunyamabanga Bukuru bwa CPR n’izi komite ndetse n’uburyo zizafasha gushyira mubikorwa gahunda igaragara mu igenamigambi rya CPR.
Nyuma yo gukurikirana, kuganira no kungurana ibitekerezo ku ibiganiro byatanzwe n’Umunyamabanga Mukuru wa CPR n’Intumwa zari zoherejwe n’ikigo cy’Igihugu gishinzwe kurengera ibidukikije (REMA);
Abahuguwe kubidukikije biyemeje kandi basaba abanyamuryango ba CPR kugendera ku mahame akurikira agamije guteza imbere no kurengera ibidukikije:
- Gukangurira abakristo bo mu matorero agize CPR guha agaciro ubutaka, kububungabunga no kubucunga neza kuko aribwo baremwemo, burabatunze, babutuyeho kandi akaba aribwo bazasubizwamo
- (Itang2:7; 3:19).
- Guha agaciro ibyo Imana yaremye byose kuko mu gihe yari imaze kubirema yasanze ari byiza . Bityo, tugomba kurinda ubusugire bwabyo, tukabibungabunga. (Itang 1:26-27; 2:15).
- Kumenya uruhare rwacu nk’abimitswe n’Imana dushyira mu bikorwa inshingano yacu yo kuyobora no kurinda ibidukikije nk’abazabibazwa.(Itang1:26; 2:15).
- Kuba abavugizi b’ibidukikije dukora ibikorwa bifatika mu matorero yacu, dutera ibiti by’amoko yose (ibiribwa, ibirwanya isuri, ibivura n’ibindi), turwanya isuri aho dutuye ndetse tugateza imbere isuku aho dutuye.
- Kwimenyereza no kubana neza n’ibinyabuzima kuko icyazanye Yesu ari ukutwunga n’Imana ndetse n’Ibidukikije (Itang1:28; Col1:15-20).
- Guharanira ko aho dutuye hahinduka nk’ingobyi ya EDEN kandi uwo muco tukawutoza abana bacu, bityo tukazabaraga igihugu cyiza, nabo bakazakiraga ababakomokaho, bityo bityo.
- Kwinjiza gahunda zo kurengera ibidukikije mu igenamigambi ry’amatorero yose yibumbiye muri CPR, twisunze politike ya Leta y’u Rwanda yo kurengera ibidukikije.
- Gushyigikira indangagaciro nyarwanda zitanyuranyije n’ibyanditswe byera kubijyanye no kurengera ibidukikije.
- Abahuguwe biyemeje kandi gushinga clubs z’urubyiruko zirebana no kurengera ibidukikije.
- Gutegura amarushanwa ku birebana no kubungabunga ibidikikije (imivugo, imbyino, indirimbo, imigani n’ibindi)
- Tugomba kumenyesha abakristo ko umuntu ari umutware w’ibyaremwe byose washyizweho n’Imana, ariko ko ibidukikije byamutanze kubaho, kandi ko kubaho kwabyo aribyo bituma ubuzima bwe bushoboka. Bityo uwihaye kubibangamira akaba yibangamiye ubwe.
Décentralisation (kwegereza abakristo ibikorwa bya CPR) Naho kubijyane na gahunda yo kwereza abakristo ibikorwa bya CPR, batanze imyanzuro ikurikira:
- Amaterero ku nzego z’ibanze akwiriye kujya ategurira hamwe ibiterane by’impemburo n’iminsi mikuru.
- Gutuma ikarita y’amatorero ihora ku gihe bitewe n’uburyo Itorero rikura,aho rigeze ryaguka cyangwa rigabanyuka.
- Kwimenyekanisha mu nzego zinyuranye aho inzego zitaramenyekana.
- Komite za CPR zikwiriye gushyiraho gahunda yo kunoza umubano mu mikoranire n’andi matorero atari muri CPR.
- CPR ikore inyandiko ihinnye (Dépliant) iyimenyekanisha mu matorero no turere.
- CPR ikwiriye kwandika ibaruwa ishyiraho za komite z’uturere kopi igenerwe abayobozi b’amatorero.Iyo nyandiko ikwiriye kuba ikubiyemo inshingano zabo.
- Biragaragara ko décentralisation yatangiye koko ariko bitewe n’uko uturere tukiri tubiri cyangwa dutatu,bibaye byiza habaho komite ya buri Karere kugira ngo imirimo no kubonana bigende neza.
- Ibikorwa bya CPR byose birebana n’amahugurwa n’izindi nama zose bikwiriye gushyirwa mu maboko ya komite z’uturere ;amafaranga n’ibindi bikoresho bigacungwa na komite kubufatanye na CPR. Izi komite nazo zigomba gukurikirana ibikorwa bya CPR byose n’uburyo bishyirwa mubikorwa.
- Abakorera bushake ba CPR (mandataires) bagomba gukorana na komite z’uturere kugira ngo imirimo yose igende neza mu buryo buhujwe.
- Niba bishoboka CPR ikwiye gusaranganya ibikorwa mu turere twose.
- Byaba byiza hateguwe icyumweru cya CPR ku rwego rw’Uturere buri mwaka kugira ngo n’abakristo bakomeze gusobanukirwa n’ibikorwa byayo.
- Komite z’uturere zikwiye kugira ingengo y’imari yo guteza ibikorwa imbere.
- Komite z’uturere zikeneye amahugurwa menshi yo kongererwa ubushobozi.
Kuko buri ishami rya CPR ryafashe umwanya wo kwereka imirimo rikora abari mu nama, maze bafata imyanzuro kurikira kuri buri shami n’ibikorwa biri muri CPR:
a) Uburezi
- Guhuza ba mendataires,abashinzwe uburezi mu matorero, abagize komite za CPR, mu turere.Ibyo bigakorwa mu bufatanye na MINEDUC n’inzego zishinzwe uburezi mu turere kugira ngo hareberwe hamwe imikoranire myiza n’ireme ry’uburezi
- Komite za CPR mu Karere zikwiriye kumenya abakenewe gufashwa mu rwego rw’uburezi no kubavuganira.
- Gufasha amatorero kubona ibitabo by’uruhongore no kubakangurira kubigura no kubikoresha kubwa amashuri y’icyumweru.
- Gutegura icyumweru cy’uburezi mu mashuri yose.
b) Ihungabana
- Abagize komite za CPR dushyigikiye gahunda yo kwita ku bahungabanye :Iyo gahunda ikwiriye kunyuzwa muri za komite zihagarariye CPR mu turere no mu ma Parwase.Bityo zigafasha mu guhitamo abapasitoro bahugurwa.
- CPR irasabwa kureba uko yafungura amashami yo kwita kubahungabanye mu zindi ntara aza kwiyongera ku ya Kigali,Kayonza na Musanze.
c) Imyiteguro ya yubile.
- Mugutegura yubile ya CPR izaba mu mwaka wa 2013 y’imyaka mirongo itanu imaze turasaba ko CPR yifashisha amatorero n’imiryango ya gikristo biyigize gukora ubushakashatsi bwimbitse bugaragaza imirimo CPR yakoze muri iyi myaka yose.
- CPR izategura ibiganiro ku bigwi byayo binyuzwa kuri radiyo bishyikirizwe abayobozi b’amatorero kugira ngo nabo babigeze kubanyetorero.
- Gutegura inama n’abashumba bo mu matorero hifashishijwe komite z’uturere kugira ngo bagire uruhare mu bikorwa byo kwizihiza icyumweru cy’abaprotestanti kizahuzwa na yubile ya CPR.
- Ubuyobozi bukuru bwa CPR bwihutishe kumenyesha inzego zose intego, n’inge ngabihe izagenderwaho mu kuyishyira mu bikorwa
- Ikibazo cya radiyo ya CPR kihutishwe kugira ngo izadufashe mu gusakaza amakuru y’imyiteguro ya yubile
- Ingengo y’imari ya yubile itegurwe hakiri kare
d) Ivugabutumwa
- Kubijyanye n’ikarita y’ivugabutumwa mu tugari : CPR isabwa kugeza fiche kuri komite zayo.
- Buri Itorero rigomba gukora ibarura ry’imirimo y’ivugabutumwa n’ibindi bakurikije ifishe yatanzwe
- Hakwiye gutangwa igihe gihagije cyo kubikora byibura bikarangirane n’ukuboza2011.
Bikorewe i Kigali, ku wa 23/09/2011
Par : RÉDACTION CPR
Le : 2017-11-15T11:47:00+01:00


text:
Ese wafatikanya kuvuga ubutumwa bwiza n’indi mirimo ukora?
Abantu benshi batekereza ko kubwiriza ubutumwa bigarukira gusa ku bashumba cyangwa abandi bayobozi b’amatorero ariko ibi si byo, kuko buri muntu aho ari hose , icyo akora cyose akwiye kuvuga ubutumwa kandi akazana abantu ku Mana.
Bibiliya itwereka ingero nyinshi z’ abantu bakoze ubutumwa mu bintu bitandukanye, nka Tabita wadoderaga imyambaro abakene n’abandi . Ibi biratwereka ko buri muntu aho ari hose ashobora gukora ibiri mu mugambi w’Imana.
Abantu benshi batekerezako gukorera Imana bikwiye gukorerwa gusa mu itorero, kuririmba, gusoma ijambo ry’Imana, n’ibindi ariko dukwiye kurenga inkuta z’insengero tugakorera ubutumwa hanze yaryo.
Ese imirimo ukora , ikorwa mu kubwira abantu ubutumwa bwiza ? Ese ufite resitora? Ushobora kugaburira abatagira aho baba rimwe ukaba uvuze ubutumwa bwiza.Ese uri umucuruzi? Reka imvugo yawe y’ubugwaneza no kubana neza n’abandi bizane abantu kuri Kristo.
Pawulo yazige ati “Ibyo mukora byose mubikore mubikuye ku mutima, nk’abakorera Shobuja mukuru badakorera abantu”( Abakolosayi3:23). Ibi bivuzeko ibyo dukora byose, dukwiye kubikora dukorera Imana.
Umwami Yesu yaravuze ngo: “Nk’uko Umwana w’umuntu ataje gukorerwa, ahubwo yaje gukorera abandi no gutangira ubugingo bwe kuba incungu ya benshi.”(Matayo20:28)
Mu gihe cye, Yesu ntiyagumye mu isinagogi yigisha ahubwo yagiye mu bice bitandukanye akora ibintu byiza anakiza abari mu bubata bwa satani kuko Imana yari kumwe na we. “Ni irya Yesu w’i Nazareti, uko Imana yamusutseho Umwuka Wera n’imbaraga, akagenda agirira abantu neza, agakiza abo Satani atwaza igitugu, kuko Imana yari iri kumwe na we.”( Ibyakoz 10:38)
Abantu b’ubwoko bwose baramukurikiraga akabigisha gusenga no gukunda Imana. Yagaburiye abantu ibihumbi, yigisha benshi harimo n’ Umufarisayo witwaga Nikodemo, akiza abarwayi, azura abapfuye. Mbere y’uko ava hano ku isi ajya kwicara iburyo bw’Imana Data, Yesu yasize ategetse abagishwa be kujya mu mahanga yose bagahindura abantu abigishwa. “Nuko Yesu arabegera avugana na bo ati “Nahawe ubutware bwose mu ijuru no mu isi.
Nuko mugende muhindure abantu bo mu mahanga yose abigishwa, mubabatiza mu izina rya Data wa twese n’Umwana n’Umwuka Wera, mubigisha kwitondera ibyo nababwiye byose. Kandi dore ndi kumwe namwe iminsi yose kugeza ku mperuka y’isi.”(Matayo28:18-20).
Buri mukristo yaba ukora ubucuruzi, umwarimu, umuyobozi, umushumba w’itorero, yahawe ububasha bwo kugera kubantu bose akabashyira ubutumwa bwiza. Dukwiye gukorera Imana ahantu hose turi, no mubyo dukora byose.
Sophie @agakiza.org


text:
Abantu bituje mu bishanga nyuma ya 2005 bibagirwe ingurane z’ubutaka
Ikigo gishinzwe kubungabunga ibidukikije (REMA) gikomeje ibarura ry’abaturanye n’ibishanga, mu rwego rwo kubashakira uburyo bakwimuka aho batuye.
Umuyobozi Mukuru wa REMA, Eng. Colette Ruhamya yasobanuriye Kigali Today ko iryo barura rigamije kubuza abantu gukomeza kwituza mu bishanga no kwimura abaturanye nabyo.
Bamwe mu batuye mu mudugudu wa Byimana, akagari ka Musezero mu murenge wa Gisozi w’akarere ka Gasabo, bavuga ko batunguwe no kubona ababasaba ibyangombwa by’ubutaka.
Umwe muri abo baturage yagize ati ”Ubu ndava hano nari ntuye njye gukodesha! Ubutaka nabuguze nirinda kuba mayibobo, none baragira ngo tujye mu muhanda noneho!”
Mugenzi we nawe ati ”Nibaduhe ingurane tujye gushaka ahandi hantu dutura”.
Eng. Ruhamya avuga ko abantu bituje mu bishanga no mu nkengero zabyo nyuma y’Itegeko Ngenga ryo mu 2005 rigena uburyo bwo kurengera Ibidukikije bagombye kuba barabivuyemo.
Avuga ko abo Leta izaha ingurane ari abatuye mu bishanga cyangwa mu nkengero zabyo mbere y’uwo mwaka ariko babifitiye ibyangombwa.
Ati ”Hari umuntu ugira icyangombwa gifata ruguru y’igishanga ariko akiha n’igishanga, undi akaba arimo yaratujwe kera akaba afite n’ibyangombwa, undi akaba atuyemo nta byangombwa ahafitiye.
“Twifuzaga kugira ayo makuru kugira ngo tumenye ingurane izahabwa abo bafite ibyangombwa hashingiwe ku buryo Leta izagenda ibona amikoro, ariko abadafite ibyangombwa bagombye kuba bavuyemo”.
Uyu Muyobozi akomeza aburira abantu kutongera kugira inyubako nshya iyo ari yo yose bashyira mu gishanga cyangwa mu nkengero zacyo, kuko ngo abahatuye bamaze kumenyekana.
Gahunda yo kwimura abatuye mu bishanga i Kigali irakomeje nk’uko Umuyobozi Mukuru wa REMA abisobanura.
Avuga ko nyuma yo kwishyura abanyenganda b’i Gikondo, abaturage basanzwe ari bo bazakukiraho.
Ubuyobozi bw’Umujyi wa Kigali buvuga ko abo banyenganda bazaba bishyuwe ingurane yo kwimuka muri icyo gishanga biterenze umwaka utaha wa 2019.


text:
REMA yafashe ingamba zo guhangana n’imyuka ihumanya
Yanditswe na SEZIBERA ANSELME
Ikigo k’Igihugu gishinzwe kubungabunga ibidukikije (REMA) ku bufatanye na Minisiteri y’Ibidukikije bamuritse inyigo igamije kureba umwuka abantu bahumeka uko uhagaze ndetse hagaragazwa n’ingamba zihamye zigamije guhangana n’imyuka ihumanya iterwa n’ibintu bitandukanye.
Ibyo byagaragarijwe mu nyigo yamuritswe kuri uyu wa 02 Gicurasi 2018 mu nama yateranyije Minisiteri y’ibidukikije, Ikigo k’Igihugu gishinzwe kubungabunga ibidukikije (REMA), Ikigega k’igihugu k’ibidukikije n’imihindagurikire y’ibihe (FONERWA), Minisiteri y’Ubuhinzi n’Ubworozi n’abandi bafatanyabikorwa banyuranye.
Umuyobozi Mukuru w’Ikigo k’Igihugu gishinzwe ibidukikije (REMA) Eng. Coletha Ruhamya, avuga ko ihumana ry’umwuka ari ikintu gikwiye kwigwaho hakiri kare kuko iyo kimaze kugera ku yindi ntera kugira ngo usukure wa mwuka bigorana.
Avuga ko Minisiteri y’Ibidukikije n’Ikigo REMA bahisemo gukora inyigo yamuritswe ejo hashize hagamijwe kureba uko umwuka Abanyarwanda bahumeka uhagaze ari nawo mwuka ujya mu kirere.
Mu rwego rwo kugira ngo Abanyarwanda bakomeze guhumeka umwuka mwiza, Eng. Ruhamya avuga ko icya mbere REMA yashyizeho ari ingamba zitandukanye zibanzirizwa n’inyigo yamuritswe yo kureba umwuka bahumeka uko uteye harimo n’uhumanya.
Eng. Ruhamya avuga ko hashyizweho uburyo bukurikirana ya myuka aho igenda ituruka, uko igenda yiyongera cyangwa igenda igabanuka, hashyirwaho gahunda yo kugenzura imiterere n’imikorere by’imidoka (Controle Technique) kugira ngo harebwe imyuka ihumanya isohorwa n’imodoka.
Agira ati: “Kugenzura imikorere myiza y’imodoka, ni ibintu bikorwa n’umuntu ku giti ke, kuyikorera serivisi neza ni kimwe mu bintu byadufasha kugabanya ya myuka mibi ihumanya kuko impamvu izo modoka ziyitera n’uko abantu batazikurikirana neza.
Ikindi gitera imodoka guteza imyuka ihumanya ni Mazutu tuzishyiramo, akaba ari yo mpamvu dufatanyije n’Ikigo gishinzwe ubuziranenge no ku rwego rwa EAC hari itegeko ryagiyeho rituma mazutu yinjira atari ya yindi iza ifite ibipimo biri hejuru kuko ari byo bituma ya myuka ihumanya iba myinshi”.
Ku byerekeranye no kugabanya ibyuka bihumanya bisohorwa n’imodoka, Leta yatangiye gahunda yo gutwarira abantu hamwe (Public Transport) mu buryo buhagije bityo abantu batangire kureka gukoresha imodoka zabo.
Agira ati: “Iyo ufite imodoka imwe nini itwarira abantu rimwe ni nako uba ugabanyije za modoka nyinshi na moto icya rimwe ahantu hamwe. Byagaragajwe ko imyuka myinshi ihumanya iboneka cyane mu masaha ya mu gitondo abantu bajya mu kazi no ku mugoroba ya masaha abantu benshi bataha. Ikindi kandi si ngombwa kugira ngo niba imodoka iva Musanze ishaka kujya Nyagatare ngo buri yose inyure i Kigali kuko iyo zihabaye nyinshi ari nako ya myuka ihumanya iba myinshi muri uwo mujyi wa Kigali”.
Eng. Ruhamya avuga ko harimo no gukangurira abatwara imodoka kudakomeza guhagarara imodoka yaka kuko uriya mwuka nawo wangiza byinshi, hakaba hashyirwa imbaraga mu gukumira imodoka zishaje kwinjira mu gihugu kuko u Rwanda rutakabaye ahantu umwanda wose ukomeza ujya, ahubwo abaturage bagakangurirwa kugura imodoka nshya cyangwa zitari zamara igihe kirekire kuko bizafasha kugabanya ya myuka ihumanya.
Eng. Ruhamya atangaza ko mu ngamba hanatangiye gukangurira abantu kureka gucanisha inkwi n’amakara bakajya kuri gazi kuko bituma ya myuka iva mu byo abantu batekesha yagabanuka.
Minisitiri w’Ibidukikije Dr. Vincent Biruta asanga inyigo yagaragajwe hari byinshi izahindura mu kugabanya ingaruka mbi z’imyuka ihumanya ibikomoka ku bintu bitandukanye.
Avuga ko imyuka ihumanya itakiri ikibazo kibangamye gusa, ahubwo yanagize ingaruka zitari nziza ku iterambere ry’igihugu, akaba ari yo mpamvu hakomeje gufatwa ingamba zigamije guhangana nayo bigizwemo uruhare n’inzego zose n’abaturage.
Mu bushakashatsi bwa 2017 bwagaragaje ko mu myuka ihumanya ikirere, imodoka mu mihanda ziza ku isonga ndetse n’abantu batekesha inkwi n’amakara.


text:
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 15/12/2009
Umubyeyi Bikira Mariya yaje ababaye cyane ari mu rumuri rwinshi cyane ntabona icyo ndugereranya narwo, nuko aranyitegereza, aransuhuza, ati :
B.M. : Mwana wanjye, uraho, umeze ute?
BY. : Mama, meze neza gahoro nawe urabibona kuko imbaraga zanjye ni nkeya!
B.M. : Mwana wanjye, ihangane ukomeze utwaze kuko nkuri iruhande. Si wowe wikoresha, nitwe tugukoresha kandi naragutoye ntabwo ari wowe wantoye. None rero mwana wanjye ntiwinube kuko imbaraga si izawe.
Mwana wanjye ongera unsuhurize abana banjye bose, ari abakiriye ari n¡¦abatarakiriye, uti mwese nimugire amahoro, urukundo rwanjye rubasakaremo. Mwana wanjye, ko ndeba ukomeje kugira ubwoba?
BY.: Mama, ni ibintu bibi mukomeje kunyereka, ntabwo ngisinzira na rimwe.
B.M.: Mwana wanjye niko bimeze ntagishobora guhindura na rimwe ibyo twababwiye kuko mubyo twababwiye nta na kimwe mwumvise, twabahaye ibimenyetso byinshi ntacyo mutazi. Ibyinshi mwarabibonye noneho rero nta gisigaye amazi agiye kurenga inkombe kukontacyo ntababwiye. Nakomeje kubatumaho intumwa n'abahanuzi mukomeza kubatera utwatsi ariko igihe kirageze kuko ibyo mwanze kumva mugiye kubyumva mutakigira ubibabwira.
Bana banjye, nimwicuze, nimwicuze, nimwicuze musenge inzira zikigendwa. Nimusenge, nimusenge, nimusenge mugarukire Imana inzira zikigendwa, uzapfana ibyaha azazukana ibyaha, uzapfana ubutungane azazukana ubutungane . Ibyo mbibabwiye ngira ngo mwiyeze kuko igihe gisigaye ari gito, kirabashiranye.
Bana banjye, nimumenye amategeko y¡¦Imana kandi muyakurikize mureke ibibi byose byo kuri iyi si, mukurikize iby'ijuru. Ikindi kandi mbifuzaho ni ukumenya gutegura urupfu rw¡¦umuntu ku giti cye kuko mutazi igihe ruzabagereraho. Ruzaza rubatunguye kandi mumenye ko ari rwo rukomeye kuruta ibindi byose muhura nabyo. Ikindi mbifuzaho, mureke guhuzagurika, mumenye gusenga kuko amasengesho yanyu agaragarira mu bikorwa byiza kuko ni imfashanyo muha bagenzi banyu ijyanye n'ugushaka kw'Imana. Ikindi mbifuzaho kuri uyu munsi wa none ni ukumenya kwicuza ibyaha byanyu mugahinduka mukaba bashya nk'uko mwari muri igihe mubatizwa.
Bana banjye, mbabwiye ibyo kugira ngo mugire icyo mwibwira, mugire icyo mwumva.
BY.: Mama, ko wongeye kunyereka ya nyenyeri, ruriya rumuri ndagusaba ngo ukomeze urumurikire kuko ruranshimisha cyane. Ariko se Mama, hariya uri kunjyana ni hehe kandi ko mpabona abantu benshi singire n'umwe menyamo, ariko ndabona bambaye imyenda myiza. None se Mama, ko mbona bagiye gusa n'abazungu?
None se Mama, wambwiye hariya hantu uko hitwa? Mama, hambwire mpamenye.
B.M.: Mwana wanjye hariya ni mu isangano .
BY.: None se bariya ni bantu ki?
B.M.: Mwana wanjye, bariya ni abamalayika .
BY. : None se Mama, barimo gukora iki?
B.M.: Mwana wanjye, barimo barasingiza Imana kandi barimo baratabara abantu. Mwana wanjye, dukomeze tugende.
BY.: None se Mama, aha se ho ni hehe ko mbona naho bambaye imyenda myiza, kandi bakaba bishimye. Mama, koko hariya ni hehe?
B.M.: Hariya rero nkweretse ni mu isenderezwa ry'ibyishimo.
BY.: None se bariya bo unyeretse ni bande? Ni abatoni ba nde? Ni ab'Umusumbabyose? None se Mama, bariya unyeretse bari mu rumuri rukeya, bambaye imyenda ivangavanze, imyenda y'ubururu, itukura n'iy'umweru .
Mama, nabo ntabwo ndikumenya n'umwe, none se ho ni hehe, ni mu isobanurwa? None se bo bitwa bande, bitwa intarambirwa?
B.M.: Noneho rero mwana wanjye, reka nkwereke igice cya nyuma. Ubwo bushyuhe bwinshi wumva hariya ni mu ihaniro.
BY.: None se Mama, bariya bahari banyuranye bitwa bande?
B.M.: Bitwa intabwirwa. None rero mwana wanjye, biriya bice byose nkweretse ntibihwanyije ibyishimo:
„« Igice cya mbere cy¡¦abamalayika urabona ko bishimye cyane, umurimo wabo ni uwo gusingiza Imana.
„« Igice cya kabiri rero cy'abatoni, urabona ko bishimye ku buryo buringaniye.
„« Igice cya gatatu rero cy'intarambirwa, urabona ko bafite ibyishimo bivanze n¡¦imibabaro.
„« Igice cya kane, urabona ko bari mu mibabaro ikabije.
Ubwo rero urabona ko ibyo bice byose bidasa. Ubwo nabasobanuriraga ko kenshi muri kino gihe mugezemo mugomba kurwana ku buzima bwanyu kuko muri mu mpembera, muri mu bihe bibi cyane.
Bana banjye, ndabakunda jye n¡¦umwana wanjye, uyu munsi mwishime. Buri gihe cyose mujye muhora mwihimye. Buri gihe cyose mubihorane cyane cyane mubishyira mu rukundo no mu isengesho kandi cyane cyane musaba imbaraga n'urumuri n'urukundo.
Bana banjye, icyo mbasaba uyu munsi, nongeye kubibutsa ko mugomba kujya muvuga icyo mwabonye n'icyo mwumvise dore ko hari byinshi, muri ibyo byinshi mutabasha gusobanukirwa.
BY.: None se Mama, bizagenda bite ko hari abana bawe benshi bakomeje kuza bagusanga kugira ngo ujye ukomeza kugira icyo ubabwira kandi nabo babigeze ku bandi.
B.M. : Bana banjye uyu munsi, iyi tariki isa n'iri kuba iya nyuma kuko naravuze maze kunanirwa.
BY.: Ariko Mama, urambirwa iminsi yose y'uko tugomba kuzirikana wowe uko wabaye yuko natwe ari ko tugomba kumera. Mama, iyo mutubwirije kubabara muba mutatubwiye ikintu kibi ni uko twebwe tutabona, tudafite amaso areba.
B.M.: Bana banjye, ndababwiye muri aka kanya nk'uko nazindutse jye mbasanga mbifujeho icyifuzo kimwe gusa, icyo cyifuzo ntabwo kigoye. Bana banjye nkunda, abankunda nimukomeze muze munsanga, munkomereho na njye mbakomeyeho.
Bana banjye, nta mahane nshaka, umwanzi arabugarije, amazi agiye kurenga inkombe kuko ibyo nababwiye byose bigiye gusohora, uwumva yumve kandi ashobore kwitegura.
Bana banjye, nk'uko nakomeje kubasaba, abanjye bumva ibyo mbabwira kandi mukabishyira mu bikorwa, kunkorera ibyo nshaka kandi mbifujeho, ndabasaba gukomera kuri Rozari yanjye kuko ari yo izabarokora.
Bana banjye, mubinkorere nk'uko nabibasabye kuko icyo umwana wanjye yavuze ashaka kukirangiza, ndabibasabye, ndabibasabye, ndabibasabye nimubikore nibura hazagire uwo murokora kuko ahasigaye ndabona nta kundi byagenda u Rwanda ni urw'umwana wanjye Yezu nta wundi, yararubahaye rurabananira, ubu rero arwicayemo.
Iki gihugu cy'u Rwanda aragikunda kuko nta wundi Mwami watinyutse ngo amuture igihugu cye. Niyo mpamvu aka gahugu kagiye kuba akarorero mu bihugu byose by'amahanga. Ubu rero igihe cy'isukurwa kirageze ndetse mwarigezemo.
Mwana wanjye, ongera ubambwirire, uti nabatumyeho kenshi mwanga kumva abo mbatumyeho, benshi mubahindura abasazi, none rero nimureke ibyavuzwe byose byuzuzwe.
Bana banjye, urugogwe rugiye kubikubita hejuru, imvura nyinshi y'amahindu igiye kubanyagira. Murumve namwe iyo mvura iyo ariyo. Bana banjye, mukomeje kwibera mu mitungo gusa, murabirundarunda ariko si ibyanyu, mugiye kubibura mubireba kuko aho bigeze nta garuriro.
Bana banjye, ndababaye, ndababaye, ndababaye cyane. Mbabajwe cyane n'uko benshi bagiye kurohama mu rwobo. Mbabajwe cyane ko nta n'umwe witaye ku butumwa bwanjye, abandi bashishikajwe n'inzira zinyuranye ntibitaye ku butumwa bw'ijuru. Abandi bakomeje inzira ya gihogera izabarimbura.
Bana banjye, ndababwira ukuri ibihano Imana yabateganyirije biregereje kandi vuba aha, kandi abantu benshi bazashira. Bana banjye, ndababaye kubera ibyago bya rurangiza bibugarije.
BY.: None se Mama, dukore iki?
B.M.: Ni ugupfukama mugasenga, mugasaba ingabire z'Imana mubwira Yezu akabatabara kuko bya bihe bikomeye mubigezemo. Ubu Shitani yugarije igihugu cyanyu, irimo irakorera ku mugaragaro, impande zose irabugarije.
Bana banjye, abazasenga batwiyambaza nibo batazagwa mu biganza bya Shitani kandi nibo bazarokoka ibi byago bya rurangiza bigiye kubagwirira. Bana banjye, ndikubabwira kugira ngo mwitegure kandi muzashobore kuba mu barokotse kuko muri abana banjye, nabahaye ibimenyetso byinshi mwarabibonye, ibi mbabwira kandi bizaba igihe gito ihumure rigaruke kandi bana banjye mugiye gukubitwa umunyafu ukomeye.
Bana banjye kandi, muri ibi bihe bibugarije nimubona bitangiye muzavuge amasengesho. Muzavuge Rozari cyane nyuma ya Ndakuramutsa Mariya icumi, muzavuge muti: Tubabarire ibyaha byacu, turinde umuriro w'iteka kandi uyobore roho zose mu ijuru cyane cyane izikeneye impuhwe zawe. Mariya turinde, Yezu na Mariya turabakunda nimudukize. Muzavuge inshuro 3 muti: Turakuramutsa mwamikazi wo mu ijuru. Muzavuga muti: Nemera Imana imwe (inshuro 5).
Bana banjye, nongere mbibutse ko buri muntu wese uzavuga ishapule yicishije bugufi ko azarindwa nanjye muri ibi bihano bya rurangiza bibugarije no mu gihe cy'urupfu azapfa mu mahoro. Muzapfa murinzwe n'umutima wanjye wa kibyeyi kuko muzinjira mu yindi si nshya muri kumwe nanjye.
Bana banjye, uyu munsi nababwiye byinshi, iby'ingenzi narabibabwiye, uwumva yarumvise, utumva nawe ni akazi ke ntacyo azireguza imbere y'Imana Data kuko ibyo nababwiye byose nta gisigaye. Ubu yari amarenga, ariko ntakiri amarenga.
Bana banjye, kubera Umunsi Mukuru w'Ivuka ry'umwana wanjye, mwese icyo gihe ndabasaba urukundo bamwe n'abandi, ibyo mwibaza byose muzagenda mubibonera igisubizo gahoro gahoro.
Bana banjye, ngaho mubane nanjye, urukundo rwanjye rubakomeze, ngaho mugire amahoro kandi mugwize andi.
Bana banjye, uyu munsi wa none mbahaye umugisha wanjye wa kibyeyi, ubarinde ikibi cyose kandi ubatere imbaraga zo kurangiza ibyo mbifuzaho byose.
Bana banjye, muramenye sinzabe nyamwisiga ngo nisange namwe kandi ntimuzabe baburamwaje.
Bana banjye, ngaho murakoze murakagira Imana.


text:
Ahagana Saa Kumi n’ebyiri za mu gitondo cyo kuri uyu wa Kabiri, ni bwo umurambo wa Ntakirutimana wagaragaye umutwe uri ku butaka ameze nk’upfukamye, bikekwa ko yishwe n’inzoga yari yanyoye.
Umunyamabanga Nshingwabikorwa w’Umurenge wa Bwishyura, Uwimana Phanuel, yabwiye IGIHE, ko Ntakirutimana ashobobora kuba yishwe n’nzoga bitewe n’uko basanze umurambo we umeze.
Yagize ati “Harakekwa ko nta muntu wamwishe kuko umurambo wagaragaye umutwe we uri mu gitaka ameze nk’uhennye, mbese asa nk’umuntu waguye akabura uko yiyegura. Birakekwa ko yishwe n’inzoga kuko tunamwegura, inzoga zahise zimuva mu kanwa kandi ngo no ku mugoroba yari yagaragaye yasinze”.
Yakomeje avuga ko amakuru y’urupfu rwa Ntakirutimana bayamenye bayabwiwe n’umuzamu mugenzi we bakoranaga, ubwo yajyaga kumureba mu gitondo ngo batahe.
Uwimana avuga ko umurambo wajyanwe mu bitaro bya Kibuye, kugira ngo usuzumwe, anashishikariza abaturage kunywa inzoga zitabasha kubategeka.


text:
Ubuyobozi bw’Akarere ka Kayonza buvuga ko kuba aka karere kari mu turere dufite ikibazo cy’imirire mibi ku bana biterwa ahanini n’imyumvire y’abaturage ituma batwerere iki kibazo inzara ubusanzwe bwemeza ko itaharangwa.
Abaturage twaganiriye bavuga ko impamvu iki kibazo kikigaragara muri aka karere ari uko hari inzara bityo abana babo bakabura icyo babagaburira kandi kuri bo ngo iki kibazo kigaragara no mu bantu bakuze si mu bana gusa.
Harerimana J. Damascene, umuyobozi w’Akarere ka kayonza wungirije ushinzwe imibereho myiza y’abaturage, kuri we ngo asanga ikibazo gihari atari uko akarere gafite inzara ahubwo ari imyumvire kuko ngo ibyo kurya bihari.
Ngo ikigiye gukorwa ni ukwigisha bagahindura imyumvire bafite maze bakita ku bana babo.
Visi Meya Jean Damascene Harerimana (Ifoto: Inyarwanda)
Akarere ka Kayonza kari mu turere 11 twa mbere mu gihugu mu kugaragaraho imirire mibi mu bana, kakaba kari ku kigero cya 42% mu gihe aka mbere ari Nyaruguru gafite 43,7%.


text:
KANDA HANO UREBE VIDEO
1 Ese icyaha Adamu na Eva bakoze mu busitani bwa Edeni, ni imibonanompuzabitsina?
▪ Igisubizo: Abantu benshi batekereza ko urubuto rwabuzanyijwe mu busitani bwa Edeni, ari ugukora imibonano mpuzabitsina. Icyakora, ibyo si byo Bibiliya yigisha.
Zirikana ibi: na mbere y’uko Eva aremwa, Imana yategetse Adamu iti “igiti kimenyesha icyiza n’ikibi ntuzakiryeho” (Intangiriro 2:15-18). Kubera ko Adamu yari wenyine, birumvikana ko icyo Imana yamubujije atari ugukora imibonano mpuzabitsina. Nanone kandi, Imana yahaye Adamu na Eva itegeko risobanutse rigira riti “mwororoke mugwire mwuzure isi” (Intangiriro 1:28). Kuba Imana yuje urukundo yarahaye uwo mugabo n’umugore ba mbere itegeko ryo kubyara ‘bakuzura isi,’ byumvikanisha ko bagombaga gukora imibonano mpuzabitsina. Ese ubwo yari kubakatira urwo gupfa ibaziza ko bumviye amabwiriza yabahaye?—1 Yohana 4:8.
Nanone kandi, igihe Adamu atari ahari, Eva ‘yasoromye imbuto zacyo [zabuzanyijwe] arazirya. Nyuma yaho, igihe yari kumwe n’umugabo we, [ni bwo] yamuhayeho na we arazirya.’—Intangiriro 3:6.
Byongeye kandi, igihe Adamu na Eva baryamanaga bakabyara umwana, nta gihano Imana yabahaye (Intangiriro 4:1, 2). Uko bigaragara rero, urubuto Adamu na Eva bariye ntirugereranya imibonano mpuzabitsina bagiranye, ahubwo ni urubuto rusanzwe rwo ku giti.
2 Ese Bibiliya ibuza abantu kunezezwa n’imibonano mpuzabitsina?
▪ Igisubizo: Igitabo cya mbere cyo muri Bibiliya kigaragaza ko Imana ari yo yaremye abantu, ikarema “umugabo n’umugore.” Imana imaze kubarema, yitegereje ibyo yaremye ibona ari “byiza cyane” (Intangiriro 1:27, 31). Nyuma yaho, Imana yahumekeye umwanditsi wa Bibiliya ngo ahe umugabo itegeko rigira riti “ujye wishimana n’umugore wo mu busore bwawe, . . . amabere ye ahore akunezeza” (Imigani 5:18, 19). Ese ayo magambo yumvikanisha ko Bibiliya ibuza abantu kunezezwa n’imibonano mpuzabitsina?
Biragaragara neza ko Imana yaremye imyanya ndangagitsina kugira ngo abantu bashobore kororoka, kandi iyirema mu buryo butuma umugabo n’umugore bashakanye bagaragarizanya urukundo, buri wese agashimisha mugenzi we. Iyo mibonano mpuzabitsina ishobora gutuma umugabo n’umugore bakundana babona ibyo buri wese akeneye, mu buryo bw’umubiri no mu byiyumvo.
3 Ese Bibiliya yemera ko umugabo n’umugore babana batarasezeranye muburyo bwemewe n’amategeko?
▪ Igisubizo: Bibiliya ivuga yeruye ko “Imana izacira urubanza abasambanyi” (Abaheburayo 13:4). Ijambo ryo mu rurimi rw’ikigiriki, porneia, ryahinduwemo ubusambanyi, ryerekeza muri rusange ku mikoreshereze idakwiriye y’imyanya ndangagitsina hagati y’abantu batashyingiranywe.* Bityo rero, n’iyo abantu baba bateganya kuzashyingiranwa nyuma yaho, mu maso y’Imana ntibikwiriye ko babana nk’umugabo n’umugore mbere y’uko bashyingiranwa.
Nubwo abantu babiri baba bakundana bate, Imana isaba ko babanza gushyingiranwa mbere yo gukora imibonano mpuzabitsina. Imana ni yo yaturemanye ubushobozi bwo gukunda kandi umuco wayo w’ibanze ni urukundo. Bityo rero nk’uko ingingo ikurikira ibivuga, Imana ifite impamvu zumvikana zo gusaba ko imibonano mpuzabitsina ikorwa gusa n’abantu bashyingiranywe mu buryo bwemewe n’amategeko.
4 Ese Bibiliya yemera ko umugabo agira abagore benshi?
▪ Igisubizo: Hari igihe Imana yemereraga umugabo kugira abagore benshi (Intangiriro 4:19; 16:1-4; 29:18–30:24). Ariko Imana ikirema abantu, ibyo ntibyari mu mugambi wayo. Yahaye Adamu umugore umwe gusa.
Imana yahaye Yesu Kristo uburenganzira bwo kongera gushimangira wa mugambi wayo wa mbere, w’uko umugabo agomba kugira umugore umwe (Yohana 8:28). Igihe Yesu yabazwaga ikibazo cyerekeye ishyingiranwa, yarashubije ati ‘kuva mu ntangiriro uwabaremye yabaremye ari umugabo n’umugore, maze aravuga ati “ni cyo gituma umugabo azasiga se na nyina akomatana n’umugore we, bombi bakaba umubiri umwe.”’—Matayo 19:4, 5.
Umwe mu bigishwa ba Yesu yahumekewe n’Imana maze arandika ati “buri mugabo agire uwe mugore, na buri mugore agire uwe mugabo” (1 Abakorinto 7:2). Nanone kandi, Bibiliya ivuga ko kugira ngo umugabo washatse uri mu itorero rya gikristo ahabwe inshingano zihariye, agomba kuba ari “umugabo w’umugore umwe.”—1 Timoteyo 3:2, 12.
5 Ese gukoresha uburyo bwo kuringaniza imbyaro ku bashakanye, hari icyahakirimo?
▪ Igisubizo: Yesu ntiyigeze ategeka abigishwa be kubyara abana. Abigishwa be na bo ntibigeze batanga itegeko nk’iryo. Nta hantu na hamwe muri Bibiliya habuza abashakanye gukoresha uburyo bwo kuringaniza imbyaro.
Bityo rero, umugabo n’umugore bafite uburenganzira bwo gufata umwanzuro wo kubyara abana cyangwa kutababyara. Bashobora no kugena umubare w’abana bazabyara n’igihe bazababyarira. Iyo umugabo n’umugore bahisemo gukoresha uburyo bwo kuringaniza imbyaro butuma hatabaho gusama, uwo uba ari umwanzuro ubareba.*Kandi nta wukwiriye kubanenga bitewe n’umwanzuro bafashe.—Abaroma 14:4, 10-13.
6 Ese gukuramo inda ni bibi?
▪ Igisubizo: Imana ibona ko ubuzima ari ikintu cyera, ndetse ibona ko n’urusoro rukiri mu nda ruba ari umuntu muzima (Zaburi 139:16). Imana yavuze ko umuntu wari guhutaza umugore utwite bikaba byagira ingaruka ku mwana utaravuka, yabaga akwiriye kubiryozwa. Bityo rero, Imana ibona ko kwica umwana utaravuka ari kimwe no kwica umuntu muzima.—Kuva 20:13; 21:22, 23.
None se abashakanye bakora iki niba ubuzima bw’umubyeyi buri mu kaga mu gihe agiye kubyara? Ese bahitamo ko umwana apfa nyina akabaho, cyangwa bahitamo ko nyina w’umwana ari we upfa ariko umwana akabaho? Iyo bimeze bityo, umugabo n’umugore ni bo baba bagomba guhitamo uwo bagerageza gukiza.*
7 Ese Bibiliya yemera ko abashakanye batana?
▪ Igisubizo: Bibiliya yemera ko abashakanye bashobora gutana. Icyakora Yesu yagaragaje impamvu imwe rukumbi yemewe yatuma abashakanye batana. Yaravuze ati “umuntu wese utana n’umugore we, atamuhoye gusambana [guca inyuma uwo bashakanye], akarongora undi, aba asambanye.”—Matayo 19:9.
Imana yanga abantu bakoresha amayeri bagahemukira abo bashakanye kugira ngo batane na bo. Izahana abantu bata abo bashakanye nta mpamvu igaragara ibibateye, cyane cyane iyo babikoze bagamije gushaka abandi.—Malaki 2:13-16; Mariko 10:9.
8 Ese Imana yemera ko abantu baryamana bahuje igitsina?
▪ Igisubizo: Bibiliya yamagana ubusambanyi, bukubiyemo no kuryamana kw’abahuje igitsina (Abaroma 1:26, 27; Abagalatiya 5:19-21). Nubwo Bibiliya igaragaza neza ko Imana itemera ibyo bintu, nanone tuzi ko “yakunze isi cyane ku buryo yatanze Umwana wayo w’ikinege, kugira ngo umwizera wese atarimbuka, ahubwo abone ubuzima bw’iteka.”—Yohana 3:16.
Nubwo Abakristo b’ukuri badashyigikira kuryamana kw’abahuje igitsina, bihatira kugirira neza abantu bose (Matayo 7:12). Imana ishaka ko ‘twubaha abantu b’ingeri zose.’ Ubwo rero, ntabwo Abakristo b’ukuri banena abaryamana n’abo bahuje igitsina.—1 Petero 2:17.
9 Ese kuganira iby’ibitsina kuri telefoni no kuri interineti ni bibi?
▪ Igisubizo: Kuganira iby’ibitsina kuri telefoni bikubiyemo gutega amatwi ubutumwa budakwiriye kandi bweruye bwo kuri telefoni bubyutsa irari ry’ibitsina. Bikubiyemo kandi kohererezanya amashusho cyangwa ubutumwa buvuga iby’ibitsina kuri telefoni. Hari nanone n’abaganirira kuri interineti ibiganiro bibyutsa irari ry’ibitsina.
Bibiliya ntivuga mu buryo bweruye ibintu bibi bikorerwa kuri ibyo bikoresho by’ikoranabuhanga. Ariko kandi, iravuga iti “ubusambanyi n’ibikorwa by’umwanda by’ubwoko bwose cyangwa umururumba ntibikigere binavugwa rwose muri mwe nk’uko bikwiriye abera, cyangwa imyifatire iteye isoni cyangwa amagambo y’ubupfu cyangwa amashyengo ateye isoni: ibyo ni ibintu bidakwiriye” (Abefeso 5:3, 4). Ibyo biganiro byo kuri telefoni no kuri interineti bibyutsa irari ry’ibitsina, bituma abantu babona imibonano mpuzabitsina mu buryo budakwiriye kandi bigatuma abashakanye baca inyuma abo bashakanye. Aho kugira ngo ibyo bikorwa bifashe abantu gutegeka irari ryabo ry’ibitsina, bibashishikariza guhaza irari ryabo.
10 Bibiliya ivuga iki ku birebana no kwikinisha?
▪ Igisubizo: Kwikinisha nta cyo Bibiliya ibivugaho mu buryo bweruye. Umuntu wikinisha, akinisha imyanya ndangagitsina ye kugira ngo agire irari, kugeza ubwo asigara ameze nk’urangije gukora imibonano mpuzabitsina. Icyakora, Ijambo ry’Imana riha Abakristo itegeko rigira riti “mwice ingingo z’imibiri yanyu zo ku isi ku birebana n’ubusambanyi, ibikorwa by’umwanda, [n’]irari [ridakwiriye] ry’ibitsina.”—Abakolosayi 3:5.
Kwikinisha bitesha agaciro imibonano mpuzabitsina kandi bituma ubikora aba ashaka kwinezeza gusa. Bibiliya itwizeza ko Imana ishobora guha “imbaraga zirenze izisanzwe” abantu bakora uko bashoboye ngo bacike kuri iyo ngeso.—2 Abakorinto 4:7; Abafilipi 4:13.
Kanda Hano ukomeze udukurikire kuri facebook kanda hano, kuri twitter kanda hano, kuri youtube kanda hano, bizajya bikorohera guhita ubona amakuru yacu muburyo bwihuse.


text:
Akarere ka Bugesera kayoborwa n'Inama Njyanama, aho bitoramo Abajyanama batatu (3) bakayobora ku buryo buhoraho Akarere bakaba aribo baba bagize Nyobozi bakaba ari aba bakurikira.
Photo: Richard MUTABAZI Umuyobozi w'Akarere ka Bugesera
Umuyobozi w'Akarere ka Bugesera ni Bwana Richard MUTABAZI, akaba ari ashinzwe gukurikirana ubuzima bwa buri munsi bw'Akarere ka Bugesera mu Bukungu, Umutekano, Imibereho myiza y'Abaturage. Mu gihe wakwifuza amakuru yimbitse wahamagara 0788454354, cyangwa ukamwandikira kuri mayor@bugesera.gov.rw.
2. Umuyobozi w'Akarere w'Ungirije ushinzwe ubukungu
Umuyobozi w'Akarere ka Bugesera w'ungirije ushinzwe ubukungu, akurikirana ibikorwa by'iterambere, ibikorwaremezo mu Karere ka Bugesera
Madamu UMWALI Angelique 0788351797, vmfed@bugesera.gov.rw
3. Umuyobozi w'Akarere w'Ungirije ushinzwe imibereho myiza y'Abaturage
Umuyobozi w'Akarere ka Bugesera w'ungirije ushinzwe imibereho myiza y'Abaturage, akurikirana ibikorwa by'iterambere ry'imibereho myiza y'Abaturage, mu Karere ka Bugesera
Madamu IMANISHIMWE Yvette 0788524810, vmasoc@bugesera.gov.rw
Photo: Bwana Elie HAKIZIMANA, Umunyamabanga Nshingwabikorwa
Akarere ka Bugesera mu gushyira mu bikorwa gahunda za Leta hifashishwa abakozi bahoraho, bafite ubumenyi butandukanye muri binti bitandukanye (Technicien), Aba bakaozi bose bakayoborwa n'umunyamabanga Nshingwabikorwa w'Akarere ka Bugesera
Umunyamabanga Nshingwabikorwa w'Akarere Bwana Elie HAKIZIMANA akaba ari umwanditsi wa Nyobozi, ndetse ariwe ayobora abakozi baba technicien mu Karere. Mu gihe wakwifuza ku muvugisha wamuhamagara kuri 0788627625, executive@bugesera.gov.rw ndetse na Twitter @hakizimanaelie.
Nyobozi igize na n'Umuyobozi w'Akarere, ndetse naba mwungirije babiri (VMFED, VMASSOC), bakagira Umwanditsi ariwe Umunyamabanga Nshingwabikorwa w'Akarere ifata ibyemezo bireba ubuzima bwa buri munsi bw'Akarere, ibi byemeze bishikirizwa abakozi bakabishyira mu bikorwa. ibi ni bimwe mu byemezo bya Nyobozi mu bihe bitandukanye.
1. Ibyemezo bya Nyobozi yateranye ku wa 28 Nzeri 2015
2. Ibyemezo bya Nyobozi yateranye ku wa 08 Nzeri 2015
3. Ibyemezo bya Nyobozi yateranye ku wa 01 Nzeri 2015
4. Ibyemezo bya Nyobozi yateranye ku wa 10 Kanama 2015
5. Ibyemezo bya Nyobozi yateranye ku wa 01 Kanama 2015
6. Ibyemezo bya Nyobozi yateranye ku wa 10 Nyakanga 2015
7. Ibyemezo bya Nyobozi yateranye ku wa 01 Nyakanga 2015
8. Ibyemezo bya Nyobozi yateranye ku wa 19 Kamena 2015
9. Ibyemezo bya Nyobozi yateranye ku wa 08 Kamena 2015
10. Ibyemezo bya Nyobozi yateranye ku wa 11 Gicurasi 2015
11. Ibyemezo bya Nyobozi yateranye ku wa 01 Gicurasi 2015
12. Ibyemezo bya Nyobozi yateranye ku wa 28 Mata 2015
1. Ibyemezo bya Nyobozi yateranye ku wa 28 Mutarama 2016
2. Ibyemezo bya Nyobozi yateranye ku wa 08 Mutarama 2016
3. Ibyemezo bya Nyobozi yateranye ku wa 01 Mutarama 2016
Ku bindi bisobanuro wavugisha Umujyanama wa Nyobozi
Bwana KADAFI Aimable, advisor@bugesera.gov.rw 0782245592,


text:
Bamwe mu basheshakanguhe bo mu murenge wa Mukura bahabwa inkunga y’ingoboka, bujuje igorofa ya miliyoni 47, bahamya ko izabafasha mu masaziro yabo.
Bamwe mu basheshakanguhe bavuga ko iyi gorofa bujuje mu mafaranga y’ingoboka ibagirira akamaro kuko ngo ibaherekeza mu masaziro yabo. Umwe yagize ati “Iki gitekerezo ni kiza kuko n’uwitabye Imana bamuha isanduku, bituma abona ikimushyingura kandi wenda imuhira atari agifite…”
Undi nawe avuga ko iyi nyubako biyubakiye ari iy’amasaziro kuko amafaranga ayivamo ashobora kugoboka bu munyamuryango wa Koperative ‘Abizeranye Mukura’.
Ati “Twamaze kuyuzuza dutangira kwizigamira na none tugura ihene, uwo ari we wese yabonye ihene nubwo zimwe zagiye zipfa ariko yakuyeho umugabane.” Bavuga ko inyungu ikomeye bategereje muri iyi nzu ari ukuzabafasha guherekezwa neza kubera isanduku igomba kuva mu mafaranga yinjijwe n’iyi nyubako.
Umukozi ushinzwe imibereho myiza y’abaturage mu murenge wa Mukura, Habimana Isaie avuga ko kubaka iyi nyubako byari bigamije gufasha aba basaza n’abakecuru gukoresha neza inkunga bahabwa.
Ati “Inkunga y’ingoboka iyo ari umuntu umwe ahabwa 7 500 Frw, hari uwabifataga uwo munsi akarara abiriye bigashira bwacya mu gitondo ugasanga afite ikibazo cy’inzara kandI Leta yaramufashije ariko ikiza cy’iyi nzu iyo hari ugize akabazo kamutunguye inkunga itaraza ashobora kuza akaguza muri koperative .”
Ati “Abenshi bageze mu za bukuru, wasangaga hari nk’umuntu w’umusaza cyangwa umukecuru uba wenyine yakwitaba Imana rimwe na rimwe akabura umuryango umuherekeza, isanduku ikaba ikibazo, abaturanyi bakagerageza ibyo bashoboye bimwe ntibishoboke.”
Ubuyobozi bw’Umurenge buvuga ko buzakomeza kubaba hafi kugira ngo ibi bikorwa byabo bikomeze kubabyarira umusaruro.


text:
Nyaruguru: Ubugome butavuzwe bwakorewe abagore 104 n’abana babo batwikiwe mu nzu
Muri Jenoside yakorewe Abatutsi mu 1994 hagaragayemo ubugome ndengakamere hirya no hino mu Rwanda, bimwe byagiye bivugwa ariko hari n’ibigenda bimenyekana nyuma y’imyaka 24.
Iyi ni inkuru y’abagore bagera ku 104 bari kumwe n’abana babo bagatwikirwa mu nzu ari ba zima, nk’uko bibarwa mu nkuru ya Jeannette Mukagasana warokokeye muri iyo nzu.
Akarere ka Nyaruguru kahoze ari muri Komini Nyakizu iherereye muri Perefegitura ya Butare mbere ya Jenoside.
Hari tariki 19 Gicurasi ubwo abo bagore bakusanyirizwaga muri iyo nzu yari iherereye ku gasozi ka Mbuye mu Murenge wa Ngoma. Iyo nzu yari yubakishijwe ibyatsi, zimwe bakunda kwita “Nyakatsi.”
Mukagasana wari umukobwa w’imyaka 17 icyo gihe, avuga ko ari umwe mu barokowe ubwo na we yari yashyizwe muri iyo nzu yendaga gushumikwa ariko akaza kurokorwa n’umusore bari baturanye.
N’ikiniga kinshi agira ati “Nabanje kwanga gusohoka mvuga ngo nibandeke mfane n’abandi, nyogokuru n’abandi bakecuru bari kumwe barambwira bati sohoka, uzavuge urwo twapfuye.”
Avuga ko n’ubwo yumvaga nta yindi mibereho yiteze mu buzima bwe, avuga ko yemeye agasohoka. Avuga ko iyo nzu yari ntoya, ariko abagore n’abakobwa n’abana 104 bose bayitsindagiwemo.
Mukagasana akomeza avuga ko akimara gusohorwa,inzu bayikinze abicanyi bakazana lisansi bagasuka ku bice bitandukanye bya ya nzu, bakazana ikibiriti bakayikongeza.
Ati “Uko inzu yashyaga, abari bayirimo bakubitaga ku nkuta, ukaba wagira ngo ni inka zikubita amahembe ku kiraro.”
Igisenge cy’inzu cyaje gukongoka, hanyuma abicanyi bafata amafuni babarenzaho ibinonko bya ya nzu barimo, bazana n’amasuka barayihinga babatabamo.
Mukagasana avuga ko abo bagore n’abakobwa n’abana bicanywe n’umusaza wari umugaye witwaga Bundoyi. Abicanyi ngo babikoze bavuga ko batari kugenda bonyine, ko bagombaga kugira umugabo ubaherekeza.
Ati “Baravuze ngo hano harimo akana k’agahungu, kandi ntibashaka umuhungu uhapfira, keretse Bundoyi. Baragafashe barakazunguza bakubita ku rukuta rw’inzu.”
Nyina w’uwo muhungu na we watwikiwe muri iyo nzu icyo gihe ngo bamukubise umuhoro ku nda bavuga ngo n’uwo atwite ni umuhungu kandi badashaka ko hari umuhungu usigara.
Mukagasana avuga ko abo bagore n’abana babo ari abari baragiye bakurwa ku misozi itandukanye yari igize Komini Nyakizu.
Aba mbere bafashwe ni abari bahungiye kuri iyo nzu yari ituyemo uwo musaza Bundoyi, wari wararahiye ko atazigera ahunga n’ubwo yahigwaga bukware. Nyuma y’aho abandi bagiye bakurwa hirya no hino, bakabegeranya bavuga ko bazicwa nyuma.
Aho biciwe, ubu hubatswe urukuta rwanditseho amazina ya bamwe mu bahiciwe. Kugeza ubu ntiharamenyekana uwakongeje iyo nzu, kuko abatuye kuri ako gasozi banze kugira icyo bavuga.
Mukagasana na we n’ubwo yari ahari, ahanini ngo yumvishaga amatwi. Yari yubitse umutwe atinya kureba abicanyi, kuko yatekerezaga ko uwo bahuza amaso yahita amusubiza muri ya nzu na we agatwikwa yumva.
Umunyamabanga nshingwabikorwa w’Umurenge wa Ngoma, Hakizimana Jean, avuga ko hari abarebereye ubwo bwicanyi bafunzwe, ariko bose nta makuru bigeze batanga kugeza n’ubu.
Ibitekerezo ( 1 )
Mana weeeeeeeee!!!!!!!!!!!aya mateka sinari nyaherutse none nongeye kurwara umutwe
mu by,ukuri njyewe ntabwo nahigwaga ku buryo ubu bwicanyi bwakozwe n,izi ngirwa bantu nabubonye
ziriya nzirakarengane zashatse guhunga hanyuma uwitwa Rusayire Andre we ubwe n,interahamwe yari ayoboye z,aho ku musozi wa mbuye barabakurikiye babagarurira ku ruzi rwitwa migina babatsindagira mu nzu uyu Rusayire kuko ari we wari umuyobozi wabo ajya kuzana essence barabatwika
aka ni agahomamunwa kuko uyu mwicanyi yidegembya muri Kigali gacaca yaramugize umwere
bamwe baratorongeye ariko nk,uriya wafunzwe agahamwa n,icyaha none akaba akina ku mubyimba abo yiciye birababaje
uriya mudamu Mukagasana we ngo ahora ashaka kumwicisha n,uko Imana ikinga ukuboko
turasaba inzego zibishinzwe ngo zikurirane kiriya kibazo ndetse n,ahandi hari ibisa na cyo kuko hari ahandi byagiye biba bakagira abere abicanyi nka bariya
by,umwihariko turasaba IBUKA mu karere ka Nyaruguru ngo ikurikirane uriya Rusayire kuko ibyo yakoze ni amahano kandi twaramubonaga.


text:
IJAMBO ry’umuyobozi w’Ishyaka Ishema ku isabukuru ya Repubulika:
Twizihize Isabukuru ya Repubulika turwanya ubwikanyize bwa Perezida w’umunyagitugu!
Banyarwandakazi, Banyarwanda,
Baturanyi namwe ncuti z’Abanyarwanda,
1.Uyu munsi Abanyarwanda baribukana icyubahiro umunsi muhire w’iya 28 Mutarama, umunsi Abenegihugu bahagurutseho baturutse mu mpande zose z’u Rwanda bagahurira i Gitarama, bagafata icyemezo kidasubirwaho cyo gusezerera ingoma ya cyami na gihake, igasimbuzwa Repubulika ishingiye ku mahame ya Demokarasi . Kugeza n’uyu munsi u Rwanda ni Repubulika. Ushaka guhinyuza yasoma itegekonshinga u Rwanda rugenderaho , mu ngingo yaryo ya mbere :
« Leta y’u Rwanda ni Repubulika yigenga kandi ubutegetsi bwose niyo buturukaho, ishingiye kuri demokarasi kandi igamije guteza imbere abaturage kandi ntishingiye ku idini.
Ishingiro rya Repubulika ni ubutegetsi bwa rubanda, butangwa na rubanda kandi bukorera rubanda« .
2.Reka twibutse ko ingengabitekerezo ya cyami yari yaracengeje mu mitwe y’abenegihugu ko ubutegetsi atari ubwabose, ko ahubwo ari ubwabamwe, ko gutegeka bivukanwa, ko bitangwa mu maraso, ko hari bake bavukiye gutegeka, abandi benshi bakavukira kubabera abagaragu. Ko ubutegetsi bubereyeho gukorera inyungu z’abategetsi mbere na mbere.
3.Niyo mpamvu abaturage babagaho babereyeho guhakirizwa, gutanga imisoro, amakoro n’amahoro by’urudaca. Abaturage baberagaho gukorera umwami n’ibyegera bye , ubuzima bwite bw’ingo n’imiryango yabo nta kandi gaciro bwagiraga ! Umuturage warambirwaga ako gahato akihagararaho akanga kuyoboka yakubitwaga ikiboko akamugazwa, yaricwaga cyangwa agacirwa ishyanga !
4.Italiki ya 28 Mutarama 1960 niyo yahinduye iyo miterere y’ubutegetsi : niyo mpamvu ibyabaye icyo gihe byiswe« Revolisiyo ya Rubanda ». Mu kwemeza ko u Rwanda rubaye Repubulika, ko Kalinga iciwe n’izayo zose, ko ubwiru burangiye…. imiterere y’ubutegetsi yari ihindutse bidasubirwaho, kuko bwari busubijwe mu maboko ya bene bwo : kuva uwo munsi byumvikanye ko « ubutegetsi ari ubwa rubanda, rubanda ikaburagiza abo yishakiye binyuze mu matora adafifitse ». Icyo nicyo duhimbaza uyu munsi ku ncuro ya 57 !
Gusa rero iyi sabukuru tuyihimbaje mu gihe gisa n’ikidasanzwe.
5.Tubabajwe no kuyihimbaza mu gihe umwami wa nyuma w’u Rwanda, Kigeli V Ndahindurwa aherutse kwitaba Imana ariko n’ubu tukaba tutazi neza aho ashyinguye kugira ngo ababyifuza babe bajya kumwunamira . Nk’uwabaye umukuru w’igihugu , Kigali V Ndahindurwa , yakagombye kuba yarashyinguwe agahabwa icyubahiro kimukwiye, nyamara siko byagenze. Ubu rubanda iribaza niba mu by’ukuri umugogo w’umwami wacu ushyinguye muri Porotugali cyangwa i Mwima ya Nyanza . Ninde uvugisha ukuri, ninde ubeshya Abanyarwanda hagati ya Paul Kagame n’abakunzi ba Kigeli? Politiki yo kurindagiza Abanyarwanda izarangira ryari ! Dukeneye ko iki kibazo gisobanuka .
6.Tuboneyeho akanya ko gusuhuza « Yuhi VI » wimiye ishyanga bitari bikwiye . N’ubwo ari umwami udategeka ahubwo akaba ari umwami w’umuco nk’uko byasobanuwe, tumwifurije ishya n’ihirwe , Imana imukomeze kandi izamuhe ubushishozi n’imbaraga zo gutanga umuganda we mu gukemura ibibazo bikomereye Abanyarwanda muri iki gihe, bityo na we azagire amahirwe kandi aterwe ishema no gutaha mu Rwamubyaye yemye.
7.Nanone ariko mu gihe duhimbaza iyi sabukuru ya Repubulika ishingiye ku mahame ya demokarasi, turamagana twivuye inyuma imikorere y’umunyagitugu Paul Kagame wagaruye muri Repubulika y’u Rwanda bwa butegetsi bwubakiye ku muntu wishuka ko « yavukanye imbuto, ngo akaba ari we wenyine ushoboye gutegeka u Rwanda « .Dore bigeze n’aho arenga umurongo utukura akadukana ibyo « gucira ishyanga » abandi benegihugu bifuza kugira uruhare mu micungire myiza y’igihugu cyabo , binyuze mu kwitabira amatora . Ubu bubasha Paul Kagame yihaye bugaragaza neza uko yumva ibintu mu mutwe we : yiyumva nk’umwami, u Rwanda rukaba rutakiri Repubulika , ahubwo rwarasubiye kuba akarima k’abibwira ko bavukanye imbuto !
8.N’ubwo Abanyarwanda benshi (Abatutsi, Abahutu n’Abatwa) bashyira mu gaciro babibona , bakababara mu mutima wabo ariko bagahitamo kwicecekera, twebweho rwose ntabwo dushobora kwemera kuripfana : ibi bintu ni amahano. Paul Kagame arananiwe. Akwiye kurangiza manda ye ya kabiri ubundi akegama, akareka abaturage bakihitiramo abayobozi bashaka muri aya matora yegereje. Ntabwo dukwiye kwemera ko asubiza ighugu cyacu mu kaduruvayo no mu ntambara z’urudaca ku nyungu ze bwite n’umuryango we!
8.Niyo mpamvu twifuza dukomeje ko hashyirwaho « Leta y’u Rwanda ikorera mu buhungiro » mu gihe kitarambiranye, bityo ikibazo cy’Umunyagitugu ushaka gukomeza kugira Abanyarwanda bose ingaruzwamuheto kigashakirwa umuti mu maguru mashya.
9. Ntitwasoza iri jambo tutunamiye abenegihugu b’intwari bahanze Repubulika, tugashima by’umwihariko Mbonyumutwa, Gitera , Kayibanda n’abo bafatanyije. Ndasaba imiryango yabo ko idakwiye kwemera gukomeza guhatirwa kubaho mu ipfunwe, ahubwo ko igomba kubyutsa umutwe, ikagira uruhare rugaragara mu kugoboka Repubulika ; igihe kizagera isubizwe ishema kandi ihabwe ingororano ikwiye abitangiye igihugu.
10.Twifurije Abataripfana bose umunsi mwiza kuri iyi taliki bizihizaho ishingwa ry’Ishyaka ryabo « ISHEMA ry’u Rwanda » riharanira « Kunga abenegihugu kugira ngo bafatanye kwiyubakira u Rwanda rujya mbere kandi ruha abana barwo bose amahirwe angana ».
Harakabaho Repubulika y’u Rwanda
Harakabaho abenegihugu batewe ishema no guharanira ko demokarasi ishinga imizi mu Rwanda.
Padiri Thomas NAHIMANA, Umuyobozi w’Ishyaka Ishema,
Umukandinda mu matora y’Umukuru w’igihugu yo mu 2017


text:
Ikigereranyo cy’inzu yo ku musenyi n’iyubatse ku rutare
“Nuko umuntu wese wumva ayo magambo yanjye akayakomeza, azaba nk’umunyabwenge wubatse inzu ye ku rutare, imvura iragwa, imivu iratemba, umuyaga urahuha, byose byikubita kuri iyo nzu ntiyagwa, kuko yari ishinzwe ku rutare. “Kandi umuntu wese wumva ayo magambo yanjye ntayakomeze, azaba ari nk’umupfapfa wubatse inzu ye ku musenyi, imvura iragwa, imivu iratemba, umuyaga urahuha, byose byikubita kuri iyo nzu iragwa, kandi kugwa kwayo kwabaye kunini.” (Luka 6.47-49)
Mu bihugu bimwe na bimwe bigize umubumbe dutuyeho tugenda twumvayo ibihe bikomeye by’ibiza ndetse n’imiyaga ikomeye, imyuzure, inkuba n’ibindi
Ibyo byose byagiye bihitana ubuzima bwa benshi bitarobanuye abakiri bato cyangwa abakuze, ariko kandi ntitwirengagize ko hariho n’ababirokoka. Imiyaga ihuha amazu yubatse aho hantu cyangwa imvura iyanyagira iba ari imwe, nyamara zimwe ziragwa izindi zigasigara zihagaze, bitewe ahanini n’uburyo zubatswemo. Ubuzima bwa buri munsi n’ibyo tunyuramo bidusigira isomo rikomeye mu buryo bw’ubumana.
Ubuzima bwa gikristo tunyuramo bugereranywa no kubaka inzu. Kumwe tugerageza twirinda ibyaha, kwera imbuto zikwiriye abihannye burya tuba twubaka, uko dusura abarwayi tugahumuriza abababaye tuba twubaka, kurya dutanga amaturo mu rusengero tuba twubaka, niyo twirinda imirimo yose ya kamere tuba twubaka inzu yacu muburyo bw’umwuka.
Inzu tuvuga hano igereranywa n’agakiza, iyo umuntu amaze gukizwa burya n’inzu aba atangiye hanyuma rero imyubakire yayo ikagenwa n’uburyo witwararika ako gakiza ndetse no gukora imirimo myiza yo gukiranuka.
Nyama nk’uko twabisomye umuntu wese wumva amagambo y’Imana ntayiteho ameze nk’umuswa wubatse inzu ye kumusenyi, naho uyaha agaciro akayakurikiza ameze nk’umunyabwenge wubaka ku rutare. Benedata imiyaga n’imvura bigerageza izi nzu biba ari bimwe ahubwo bijyana nuburyo zubatswe.
Iyo twumva ijambo ry’Imana mu rusengero ryarangira tugataha, iyo dusoma Bibiliya twarangiza tukajya mu mirimo yacu ya buri munsi burya ni kukibuga (terrain) tuba tugiye gushyirirayo mu bikorwa ibyo twumvise, hanyuma rero ibyo twumva n’ibyo dukora bigira igihe cyo kugeragezwa ngo Imana irebe ko dushyitse rwose.
Ibigeragezo n’intambara tunyuramo bisa n’imiyaga n’imvura bigerageza agakiza kacu. Bamwe barageragezwa bakahatambuka amahoro bakagera imbere bari mu mashimwe, abandi nabo bageragezwa bakivovota bakarekura umusaraba bakava mugakiza, ariko uburyo utwaye agakizza kawe bishobora kugufasha kunesha ibigeragezo. Yesu niwe rutare ruzima dukwiye kubakaho. Kuko nta nakimwe twakwishoboza ubwacu, biradusaba guhora dukurikirana ijambo ry’Imana ariko ntitwibagirwe no gusenga kugira ngo wa Mwuka wera Yesu yasezeranye kutwoherereza aze adufashe kunesha.
Gukizwa ni umurimo umwe ariko ukorwa igihe kinini. Kubaka neza rero ni ukuba umuneshi nk’uko Yesu yanesheje. Ikindi cyose wakwishingikirizaho gitandukanye no kwizera Yesu no kugendera mu ijambo ry’Imana utunganye, ntabwo kizakurengera ku munsi w’amakuba. Ndetse ntitwatinya kuvuga ko uri kubaka ku musenyi, imiyaga niza izagusenyera nta kabuza.
Hari abubakira ku mashuri n’impamyabumenyi zihanitse bafite, abandi bakubakira ku butunzi bafite, abandi bakubakira ku miryango, abandi bakubakira ku babyeyi babo bakomeye cyangwa ku bana babo bakomeye, n’ibindi byinshi. Nyamara ibyo byose nta nakimwe cyakubuza kugeragezwa, kandi nta nakimwe cyakubashisha gutsinda intambara yo mu buryo bw’umwuka. Kereka gusa kuba ubana na Yesu bya bugufi kandi ukitondera ijambo ry’Imana.
Uko Yobu yanesheje niko nawe wanesha niba wubakiye ku rufatiro ruzima. Ndakwifuriza gusubiza amaso inyuma ukamenya ko Yesu ari we wakubakaho ubukirisitu bwawe bukaba bukomeye butanyeganyezwa, hanyuma kumwubakiraho ntakundi ni ukumwizera, kumwubaha no kwitondera Ijambo rye, bityo ukera imbuto zikwiriye abihannye, nubaho gutyo uzakomezwa rwose ntuzanyeganyezwa.
Claire Umumararungu


text:
UMUSOMYI WA BIBILIYA, kuwa kane tariki ya 29/06/2017
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Uyu wa kane tariki ya 29/06/2017 turasoma mu rwandiko rwandikiwe Abaheburayo 10.32-39 :
32. Ariko mwibuke iminsi ya kera, uburyo mwihanganiraga imibabaro y’intambara nyinshi mumaze kuvirwa n’umucyo,
33. ubundi mugahinduka ibishungero mugatukwa mukababazwa, ubundi mugasangira imibabaro n’abagirirwa batyo.
34. Kuko mwababaranaga n’imbohe, mukemera munezerewe kunyagwa ibintu byanyu, mumenye yuko mufite ibindi mwabikiwe birusha ibyo kuba byiza bizahoraho.
35. Nuko rero ntimute ubushizi bw’ubwoba bwanyu bufite ingororano ikomeye.
36. Kuko mukwiriye kwihangana kugira ngo nimumara gukora ibyo Imana ishaka, muzahabwe ibyasezeranijwe.
37. “Haracyasigaye igihe kigufi cyane, Kandi uzaza ntazatinda.
38. Ariko umukiranutsi wanjye azabeshwaho no kwizera. Nyamara nasubira inyuma, umutima wanjye ntuzamwishimira.”
39. Ariko twebweho ntidufite gusubira inyuma ngo turimbuke, ahubwo dufite kwizera kugira ngo tuzakize ubugingo bwacu.
Ibibazo kidufasha kurushaho gusobanukirwa:
1. Mbese mu byo nsomye harimo icyo Imana YANSEZERANIJE?
2. Ese hari ahandi muri BIBILIYA nibukijwe n’ibyo nsomye?
Ubusobanuro bw’umusomyi:
“Ntimute ubushizi bw’ubwoba bwanyu, bufite ingororano ikomeye” (35): Abaheburayo bibukijwe ingorane banyuzemo kubera kwemera Kristo. Bahuye n’imibabaro n’intambara zinyuranye, baratutswe, bagiriwe nabi, bambuwe ibyabo ariko ntibacika intege. Bifatanije kandi n’abari mu mibabaro, n’abari mu nzu z’imbohe. Ibyo byose barabyihanganiye kuko bari bazi neza ko kw’iherezo rya byose bazabona ingororano ikomeye. Niyo mpamvu igihe bagezemo atari icyo gucika intege, kuko Yesu bategereje ari hafi kugaruka. Guhoza ibitekerezo kuri Yesu no kuzirikana ko ari bugufi, ni byo bikomeza umugenzi mu nzira iruhije anyuramo muri iyi si. “Umukiranutsi wanjye azabeshwaho no kwizera” (38): Kwizera gutanga ubugingo, gutanga imbaraga kandi gutera kwihanganira ibigeragezo byose umuntu ahura na byo. Iyo nta kwizera guhari, umuntu acika intege, akaba mu bwoba kandi akaba yasubira inyuma bigatuma Imana itamwishimira. “Ariko twebweho ntidufite gusubira inyuma ngo turimbuke”(39). Umwanditsi afatanije n’abo yandikira mu gufata icyemezo cyiza cy’imibereho ikwiriye umukristo wese utegereje guhabwa ibyasezeranijwe. Ese iki ni icyemezo cyawe nawe? Ufite ibyiringiro by’ubugingo buhoraho? Indir.391. Gushimisha.
UWIMANA Ange Victor
Tel: (+250)788552883, (+250)725151463
Email: [email protected]


text:
ese louise mushikiwabo arubatse afite se umuryango
Narwane no kugarura igifransa my mashuri bakige bahereyd hasi nkuko byahozeho kuko kukiga bahereye mhereye muwa Kane,byongeye bakagiha isaha imwemu cyumweru,ntabwo cyagirs ireme ntabwo banakibona nkisomo ryakamaro kubera uko bakiminimije
Mwatubwiye byinshi kuri Louise Mushikiwabo, arikose we ntamuryango agira? ( ubwo ndavuga abana n’umugabo)?
Ark Aba banyamakuru bacu ba theogene batubereye bate kweri? Mwagiye mutubera Abanyamakuru bumwuga? Mushikiwabo yashakanye nande? Abyara NDE? CV y’umuntu itarimo ibyobintu ibaho?( Married or single)
This is very very wounderful victory. May God be with you all the time to fulfill your tasks. Louise oye oye oyeeeee!!!!!!👠👠👠👠ðŸ‘
Murakoze kuduha amateka ariko muyaduhaye igice
none se MUSHIKIWABO nta muryango agira ko mbona buri gihe uko muduhaye CV ye muyiduha mutatubwira niba ari single cyangwa ari Married ? so si jye jyenyine wibajije ibi wenda wasanga hari n’abandi babyibaza , so namwifuriza ishya n’Ihirwe mu mirimo mishya ahamagariwe Imana izamufashe.
Murakoze kuduha amateka ariko muyaduhaye igice
none se MUSHIKIWABO nta muryango agira ko mbona buri gihe uko muduhaye CV ye muyiduha mutatubwira niba ari single cyangwa ari Married ? so si jye jyenyine wibajije ibi wenda wasanga hari n’abandi babyibaza , so namwifuriza ishya n’Ihirwe mu mirimo mishya ahamagariwe Imana izamufashe.
Louise Mushikiwabo yize I Nyakinama (Universite du Rwanda Campus de Ruhengeri) ntabwo yize i BUtare.
Louise ndamushyigikiye5/5
IMANA izakube imbere mubihe byose usigaje
Twishimiye insinzi y’uwo mubyeyi wacu, ahasigaye Imana izamushoboze mubyo azayobora byose .
Tugomba kumuha FELICITATIONS-CONGRATULATIONS.
Ni intsinzi ikomye cyane.Ariko nk’umukristu,ndamusaba no gushaka imana cyane,ntaheranwe na politics.Yesu yasize adusabye "gushaka mbere na mbere ubwami bw’imana" nkuko dusoma muli Matayo 6:33.Honors,Titles,Riches,ntacyo bimaze iyo udashyiraho umwete ngo ushake imana.Turabita tugapfa.Ariko iyo ukora ibyo Yesu yasize adusabye,azakuzura ku munsi w’imperuka,aguhe ubuzima bw’iteka nkuko tubisoma muli Yohana 6:40.Dukore kugirango tubeho,ariko dushake n’imana cyane.Twige bible neza iduhindure,tujye mu materaniro ya gikristu,ndetse tujye no mu nzira tubwirize abantu.Niwo murimo Yesu yasize asabye abakristu nyakuri muli Yohana 14:12,nkuko nawe yabigenzaga.
arubatse se ko muduha amakuru igice
Congratulation to Mushikiwabo Louise, I am happy for your success, I wish you all the best in your mandate!
Twishimiye umwanya LOISE mushikiwabo yatorewe nkatwe nkabanyarwanda na gaciro gakomeye kandi tumwifurije imirimo myiza.


text:
IMIBEREHO MYIZA
Gare ya Nyabugogo yangiritse, abayikoresha bati" imisoro dutanga ijyahe?"
Gare ya Nyabugogo ifatwa nk’ihuriro ry’amamodoka menshi mu mujyi wa Kigali igaragara ko yangiritse cyane, gusa imirimo yo kuyivugurura ikaba isa nk’irimo amayobera nyuma y’uko rwiyemezamirimo yaraje agacukura nk’ugiye gutangira imirimo yo kubaka yarangiza agahita yigendera.
Iyo winjiye muri Gare ya Nyabugogo wakirwa n’urusaku rwinshi rw’abantu n’imodoka kuko ni hamwe mu duce tw’igihugu duhuriramo abantu benshi n’imodoka zitwara abagenzi ziganjemo iziva mu Mujyi wa Kigali zitwara abagenzi mu ntara.
Nyuma y’aho iyi gare yangiritse cyane haba mu marembo y’iyi gare cyangwa muri gare nyir’izina imbere, abatwara abantu mu modoka bagaragaje ko babangamiwe cyane n’iri yangirika kuko byica imodoka zabo.
Umwe mu baganiriye na Makuruki yagize ati, “Reba nawe ibi binogo, iyo imodoka ihanyuze irangirika kandi abagenzi nabo bakavuga ko uri kubacundagura abari hanze nabo ukabatera ibyondo cyangwa ibziba.”
Undi yagize ati, “Birabangamye kuko abakoreramo barasora ni ikibazo cy’ubuyobozi kandi bibangamiye abagenzi. Nonese wambwira ko imisoro batwaka buri munsi ijyahehe? kuko se batahakora tukajya dusora ariko tunajorera ahantu heza?”
Umwe mu bashinzwe umutekano ukorera muri iyi gare yavuze ko mu cyumweru dusoje haje rwiyemezamirimo akabizeza ko agiye gukora iyi gare agahera mu marembo ahinga ariko yamara kuhagira intabire agahita yigendera.
Umuyobozi w’ibiro by’ubutaka mu karere ka Nyarugeng, Kayiraba Justine yavuze ko imirimo yo gusana iyi gare igiye gutangira mu gihe cya vuba kandi ko ibyo bavuga ko rwiyemezamirimo yamaze guhinga mu marembo akagenda ataribyo kuko yabanje kuza gukora isuzuma “gufata Sample.”
Justine ati, “Bazatangira kuyikora kuwa mbere, ntabwo abaje gucukura bahise bagenda kuko bari baje gufata sample (gusuzuma) nanjye nari mpari, ibintu byo kubaka bibamo tekiniki nyinshi, twakoze inyigo ubu amasezerano yarangiye bazatangira kuwa mbere.”
Ikibazo cy’ivugururwa rya gare ya Nyabugogo si ubwa kivugwa kuko no kuwa 18 Werurwe 2014, Uwari umuyobozi w’Umujyi wa Kigali Fideli Ndayisaba ubwo yatahaga imodoka za RFTC, yari yavuzeko imirimo yo kuyivugurura iri bugufi gusa abagenzi n’abafite amamodoka bakoresha iyi gare bakomeje gutegereza amaso ahera mu kirere.
- Gare ya Nyabugogo yuzuyemo ibinogo byinshi
- Mu cyumweru gishize rwiyemezamirimo yaje ahinga ku marembo ya gare ahita yigendera
Ndahiro Valens Papy/@Makuruki.rw


text:
Ubwo yatangaga impamyabumenyi kubijyanye n’imiyoborere ,umuvugizi wa ADEPR yasabye abashumba kutaba injiji mu gakiza-Amafoto
Yanditswe na
7 April 2018 saa 02:14'
Mu Karere ka Kamonyi hatangiwe impamyabumenyi ku bantu 63 barimo abashumba, abakuru b’amatorero, abarimu, abacungamutungo n’abandi basoje amezi atandatu biga ibigendanye n’imiyoborere mu Itorero ADEPR.
Mu nyigisho za kiyobozi bamaze igihe bahabwa, bigishijwe ko mu gihe ushatse guhisha Yesu, ushaka kumugira ibanga, wakwigisha iby’amategeko ariko mu gihe ushaka kubohoka wigisha Yesu ubwira abantu ko bagomba guhamya Yesu. Banasobanuriwe kandi ko umugisha wose w’igihugu uri muri bo kuko bubaha Imana bakanayisenga.
Umuvugizi w’Itorero rya Pentekote ryo mu Rwanda ADEPR, Rev. Ephrem Karuranga yasabyeko agakiza kabo kadakwiye kugendera kukabandi
Umuvugizi w’Itorero rya Pentekote ryo mu Rwanda ADEPR, Rev. Ephrem Karuranga, yabasabye ko agakiza kabo nk’abayobozi bamaze kubyigira, kadakwiriye kugendera kuk’abandi, ati "Umuntu wasomye atandukanye n’utarasomye, mu miyoborere no mu mitekerereze baratandukanye ibyo murabizi. Ikigoye abantu b’iki gihe ni uko bashaka kugendera mu gakiza k’abandi, Imana yageze kwa Manowa isanga umugore mu murima iramubwira iti uzabyara, ariko ufite inshingano zivuga ngo numara gutwara inda, ntuzongera kunywa ku mbuto z’imizabibu. Nyamara iwabo cyari igihembo, ariko kuko hari icyo Imana yari yashyize muri we iramwihanangiriza.
"Yamubwiye kandi ko umwana namara kugera mu nda atazongera kwihumanisha intumbi, nanavuka ntazogoshwe umusatsi na rimwe. Buriya wasanga hari abamubwiraga ngo asomeho gake ku byaturutse ku mizabibu cyangwa se ngo yogoshe umusatsi w’umwana we, ariko akabatera umugongo kugira ngo adatembanwa akabivamo. Wowe icyo Imana yashyize muri wowe ni ikihe? Witonde cyane udatembanwa ukabivamo, ugende neza agakiza kawe katagendera kuk’abandi, ube umuyobozi mwiza ushyitse" nk’uko Rev. Ephrem Karuranga yabitangarije abasije kwiga.
Misiyoneri waturutse muri Canada, Pasiteri David Kehler wigishaga abahawe impamyabumenyi
Misiyoneri waturutse muri Canada, Pasiteri David Kehler wigishaga abahawe impamyabumenyi, yatangaje ko icyo yaharaniraga yakigezeho kuko ngo yabigishije ko Imana ikeneye ko baba umuryango ati "Bene Data bashiki banjye ndabasengera ngo mugire ubumenyi, ni isumbwe kuba turi hano, isomo rya mbere twigishije twaravuze ngo icya mbere ni uko Imana ishaka ko tuba umuryango tugahinduka abandi bantu bashya, twese turi abana b’Imana. Umunsi wa nyuma twari kumwe twarababajije ngo ese ni gute ukora umurimo mu bandi? Ukorera ku mategeko n’amabwiriza? Mwese icyo kibazo mwagisubiza kuko mwize neza."
Umunyamabanga nshingwabikorwa w’Umurenge wa Gacurabwenge, Christine Nyirandayisabye yishimiye ko abaturage be bungutse ubumenyi anavuga ko Umurenge uzajya ubifashisha muri gahunda zawo ati "Ninkenera abantu baduhugurira abaturage nzafata mwebwe mufite umwuka w’Imana.
Umunyamabanga nshingwabikorwa w’umurenge wa Gacurabwenge christine nyirandayisabye yishimiye ko abaturage be bungutse ubumenyi
Twagize umugisha udasanzwe, turi umusemburo ariko turashyira iki abo tuyobora? Muri iki gihe tugiye mu bihe bikomeye birebana n’amateka yacu, muzaduhe aba bagabo badusangize ubu bumwenyi kuko turacyafite akazi gakomeye ko guhindura umunyarwanda wacu wagize amateka akomeye kugira ngo tugere hahandi mu mfuruka y’umutima hahandi hadasanzwe."
Abigishijwe baturutse mu mirenge 12 igize akarere ka Kamonyi, bari bagizwe n’Abashumba b’ama Paruwasi, Abakuru b’Amatorero, abavugabutumwa, abacungamutungo n’abandi.
Umuvugizi wa ADEPR yafatanije n’ubuyobozi bwa ADEPR mu ntara y’amajyepfo gushyikiriza impamyabumenyi abahuguwe
Amafoto :adepr.rw


text:
Uko wasobanukirwa n’ibyanditswe muri Bibiliya
Kuri iyi si hari amadini atandukanye yigisha inyigisho zitandukanye kandi yose yitwaje Bibiliya, urugero gatolika, abadive, abayehova, Abamorumo(mormons), n’andi menshi atandukanye. Hari inyigisho zimwe na zimwe bahurizaho, ariko hakaba n’izindi badahuza, akenshi bitewe n’imigenzo y’idini runaka, cyangwa se uburyo basemura ibyanditswe muri bibiliya. Urugero abanyagatolika bati “Agakiza kava mu kwizera kristo nk’umukiza hamwe no kuzuza inshingano runaka z’amategeko n’imihango.”, naho abaporotesitanti bati “Agakiza kava mu kwizera Kristo byonyine nta kindi wongeyeho.” Kandi bakagera kuri iyo myanzuro basomye Bibibiliya imwe.
Uri umuntu wizera umwimerere wa bibiliya, wifuza kumenya icyo Imana ikwifuzaho koko ukurikije Bibiliya, ushobora kubura ibyo ufata n’ibyo ureka, kuko izo nyigisho zose z’amadini atandukanye ziba zishingiye kuri Bibiliya imwe, ariko zikaba ari inyigisho zitandukanye ubwazo. None wasoma Bibiliya ute kugirango ubashe kuyisobanukirwa ubwawe?
Bamwe bavugako bibiliya yose yanditse mu marenga, ko ibyanditswemo byose tudakwiye kubifata uko byanditswe, ahubwo dukwiye gutekereza cg guhishurirwa icyo bishushanya cg icyo bihagarariye mw’isi y’umwuka; Urugero niba handitse ko satani yashutse Eva, bisobanuyeko satani ari intekerezo n’ibyiyumviro bya eva ubwe yibwiraga, atari ikiremwa runaka cyabimubwiraga. Naho abandi bati Amagambo yo muri bibiliya agomba gufatwa uko ari, nta jambo riri mu marenga na rimwe ririmo; urugero niba handitseko ukuboko kugucumuza ugomba kuguca, ubwo nukora icyaha wifashishije amaboko ugomba guhita uyaca uwo mwanya.
Dukurikije uko abakera basemuraga ijambo ry’Imana, dusanga akenshi barabifataga uko Imana yabivuze, ariko na none rimwe na rimwe ibindi bakabifata nk’ibishushanya ikindi kintu runaka. Urugero igihe Yesu yasomeraga satani ibyanditswe, yabikomazagaho nkaho byasobanuraga icyo byavugaga nta marenga, niba handitswe ngo “Ntukagerageze uwiteka Imana yawe”, icyo ni cyo bisobanuye nta kunyuza ku ruhande, ntibisaba umuntu wize teworojiya nyinshi ngo agusobanurire icyo Yesu yashakaga kumenyekanisha aho. Gusa na none ntitwakwirengagiza ko hari amagambo amwe n’amwe yo muri bibiliya Yesu yigishirizagamo yereka abantu ubusobanuro bwari bwihishemo, abereka ko bisobanuye ibyo batakekaga, urugero ubwo yababwiraga ko Yohana umubatiza ariwe Eliya wari warahanuwe na Malaki muri Malaki 4:5 ko azagaruka (Matayo 11:14, Luka 1:17). Ndetse akenshi usanga na Yesu ubwe yarigishirizaga mu migani myinshi, ibyo avuze bifite ubundi busobanuro bubyihishe inyuma, ariko akenshi yaranayisobanuraga kugirango akureho urujijo.
Usibye na Yesu, n’intumwa ze akenshi usanga zarafataga ibyanditswe uko byanditswe batagiye gushakisha ubusobanuro bwihishemo, urugero ibyo Yesu yabategetse gukora byose mu nyuma yarabavuyemo babikoze nk’uko yabibabwiye batagiye gushakisha ubundi busobanuro, urugero ati “Mugende mwigishe amahanga yose” (matayo 28:19-20) barangije baragenda bagira batyo; “Mutegereze Iyerusalemu ibyo data yabasezeranije ko muzabatirishwa umwuka wera”(Ibyakozwe n’intumwa 1:4-5), barangije bagira batyo kandi mwuka wera abazaho nk’uko babibwiwe. Ndetse n’abanditse amateka ya Yesu nka Matayo na Luka, bagenda berekana uburyo ubuzima bwa Yesu bwasohozaga ubuhanuzi bwari bwaramuvuzweho mu buryo bweruye butanyujije mu marenga, urugero muri Matayo 21:1-5 herekana ibyavuzwe muri Zekariya 9:9; Muri Matayo 8:16-17 hakerekana ibyavuzwe muri Yesaya 53:4; Ndetse Yesaya igice cya 53 cyose kivuga ibyabaye kuri Yesu neza, kandi byaranditswe mu myaka isaga 600 ataraza kw’isi.
Gusa na none intumwa na zo hari ibyo zigishirizaga mu marenga, cyangwa se zigasobanura ibyanditswe bimwe na bimwe nk’ibishushanyo by’izindi nyigisho Imana yashakaga ko dusobanukirwa, urugero pawulo agereranya imibiri yacu nk’insengero za mwuka wera (1 Abakorinto 6:19), no mu baheburayo igice cya 9 cyose yerekana uburyo ibitambo bya cyera byari ibishushanyo by’igitambo cya Yesu Kristo.
Nuko rero dukurikije uko Yesu Kristo n’intumwa ze bafataga ibyanditswe byera, dusanga ko hari aho babifataga nk’uko byanditswe nta marenga arimo, ahandi bakabifata nkaho birimo ubundi busobanuro bubyihishe inyuma. Ni nako natwe dukwiye gusoma bibiliya, ntituyifate nkaho ibintu byose birimo ari amarenga cg imigani ngo tugerageze gushakisha ubusobanuro bwihishemo kandi ntabwo; Gusa na none ntidufate ibyanditswemo byose nkaho bisobanuye icyo bivuga gusa, kuko harimo inyigisho zimwe na zimwe zivugira mu marenga zifite ibindi zishaka kutwigisha.
None ushobora kuba wibajije uti: Nabasha nte gutandukanya inyandiko zivugira mu marenga, n’izivuga zeruye?
Ese nk’ubu ugiye kwa muganga ugasanga hari umurwayi wabuze amaraso, nyuma ukumva ngo yakize, noneho ukumva muganga aravuze ati “AMARASO ARAKIZA!“. Ikindi gihe ukajya mu rusengero ku cyumweru ukumva ngo hari umuntu wakijijwe amadayimoni, warangiza ukumva pasiteri nawe aravuze ati “AMARASO ARAKIZA!“. Nubwo baba bavuze amagambo amwe inyuguti ku yindi, ariko mu byukuri uhita umenya icyo buri umwe yashakaga kuvuga, amagambo ya muganga yo areruye ko amaraso akiza abarwayi koko, naho aya pasiteri yo ari mu marenga wamenya ko yavugaga ko Yesu ariwe wakijije uwo muntu.
Igituma ubasha gutandukanya, no kumenya ubusobanuro bw’amagambo ayo ariyo yose, ni imvugiro ayo magambo aba yavuzwemo, cg se ibikorwa bikikije ayo magambo n’uburyo avugwamo, ku buryo ushobora kumva amagambo amwe , ariko ukumvamo ubusobanuro butandukanye, bitewe na situwasiyo uko imeze. Impamvu wabashije kumva ibyo muganga yavuze ko bitandukanye n’ibyo pasiteri yavuze nubwo mu byukuri bavuze amagambo amwe, ni imvugiro ya buri umwe, warebye icyatumye abivuga, uburyo yabivuzemo, aho yabivugiye n’icyo yashakaga kugeraho, n’ibindi, ubasha gutahura ubusobanuro bw’ibyo yavuze.
Na Bibiliya rero kugirango umenye icyo ibyanditswemo bisobanuye ujye ugira utyo, ujye ureba imvuro y’ayo magambo ushaka gusobanukirwa, urugero: nk’impamvu uwavuze ibyo yari abivuze, icyabimuteye, ibyakorwaga muri icyo gihe, n’ibindi bikorwa byavugiwemo ayo magambo, bigufasha kumenya ubusobanuro bw’ibyo usoma, ukaba wamenya ko ari umugani, cg byeruye. Gusoma umurongo umwe gusa muri bibiliya utazi icyo imirongo y’imbere n’iyinyuma yawo ivuga akenshi byatuma udasobanukirwa n’uwo murongo, bigatuma uwufata uko utari ugakuramo isomo ritateganyijwemo. Ikiza ni ugusoma imirongo iwukikije ukamenya ibyabaga muri icyo gihe byavugiwemo, ndetse ukanasoma n’indi mirongo yo muri bibiliya yose iri ahandi ivuga ku byerekeye uwo murongo ukabihuza, ibyo nibyo biguha ishusho yuzuye kuri iryo somo.
Hanyuma, wongeye ku gusesengura witonze, ujye unabanza unasenge mbere yuko usoma ijambo ry’Imana, uhamagare mwuka wera agufashe gusobanukirwa n’ijambo rye uba ugiye gusoma, azabigufashamo anezerewe, kuko yifuza ko usobanukirwa iby’ubwiru bw’Imana kurusha uko ubyifuza. Ndetse unafatanye n’abandi bakristo mu kwiga ijambo ry’Imana, bizabafasha kungurana ibitekerezo no gufashanya gukura mu mwuka.


text:
Icyo gihe ni bwo zarokoye Abatutsi basaga 300 kuri Paruwasi Gatolika ya Sainte Famille mu Mujyi wa Kigali. Zanabohoya kandi n’abandi bari kuri Stade Amahoro i Remera.
Padiri Munyeshyaka Wenceslas wayoboraga Paruwasi Sainte Famille wibera mu Bufaransa, ari mu bakunze gushyirwa mu majwi mu gukora no gushishikariza abahutu kwica abatutsi bari bahahungiye.
Kuri iyo tariki Inkotanyi zabohoye kandi Abatutsi bari mu nkambi eshatu i Kabgayi baterwaga buri munsi n’interahamwe.
Kubohora abatutsi i Kabgayi byaje nyuma y’aho tariki ya 2 Kamena Inkotanyi zibohoje Kabgayi muri Gitarama zinarokora abatutsi babarirwa mu bihumbi. Abenshi zibahungishiriza mu Bugesera kubera ko Jenoside yari igikomeje mu Majyepfo y’Igihugu.


text:
Uko wacutsa umwana utamuhutaje
Gucuka k’umwana no kuva mu cyumba cy’ababyeyi umwana adahutajwe byombi birajyana, byakagombye gukorwa umwana agisohoka muri cya cyiciro aba agomba gushira amatsiko mu mirire, guhera ku mwaka umwe n’igice. Gukura umwana mu cyumba bikorwa hagamijwe gukuza ya sura njyewe y’umwana ( autonomie) . Ubwisanzure bw’ababyeyi mu gikorwa cy’abashakanye bukaza nyuma.
Ababyeyi bakunze kugira ingorane zo gucutsa umwana kuko batabona umwanya wo kumutegura.
Dore uko byakorwa mu buryo bwiza
- Bitangira ugabanya inshuro zo konsa, igihe warimuhaga ukarisimbuza ibindi byo kunywa ku manywa.
- Nyuma umwonsa nijoro gusa, ugatangira kumusinziriza mu cyumba cye nijoro, kandi ukamuha uwo bararana kugira ataza kugira ubwoba cyangwa yakenera isuku akabura uwo abwira.
- Wiyemeza kuba wasura aho aryamye kugira ngo umwereke ko utamutaye ! Byaba ngombwa wumvise akomye gato ukajya kureba. Ibi bimwubakamo ko mukiri kumwe n’ubwo mutari mu buriri bumwe ! Bimufasha cyane kubaka ya sura njyewe kuko buhoro buhoro arushaho gushakisha uko yakwiyitaho we ubwe !
Urugero : iyo abonye udahari, akurikije uko wakurikiranyaga gahunda umwitaho, atangira kubyikorera ! Akagerageza kwihitiramo ibyo yambara, akiyambika, akamenyesha ko ashaka“pot” ayifashe mu ntoki.
Icyitonderwa : Gucutsa umwana birashoboka mbere y’umwaka umwe n’igice, cyane cyane ko muri iki gihe ari byo bikunze gukorwa bitewe n’uko hari n’abakurikirwa mbere y’icyo gihe cyangwa se umubyeyi ataboneka. Ibyo bigira icyo bigabanya mu mikurire y’umwana cyane cyane mu mitekerereze ye. Hari n’abakomeza kurarana n’umwana hejuru y’imyaka itatu, rimwe na rimwe akaba acyonka. Ibyo bidindiza isura njyewe y’umwana.
Umwana ntagomba kubwirwa ko ibere ari ribi cyangwa ngo aryonke ribishye. Byamutera kwibaza iko ikintu kiza gihinduka ikintu kibi. Umubyeyi yubahirije ibyo tumaze kuvuga haruguru, umwana aba agomba gufashwa gufata icyemezo cyo kureka ibere ku bushake bwe.
Igihe umwana yamaze kumenyerezwa kurara mu cyumba cye, ntagaruka na rimwe kurarana n’ababyeyi, byamuremamo akajagari hagize umubyeyi umugarura muri cya cyumba bitewe n’uko uwo bashakanye ataraye aho ngaho.
Byatanzwe n’abatoza b’ingo : Claudine na Alphonse
Ibitekerezo byanyu
-
njye inama nabagira ni ukwonsa abana kugeza baryikuyeho. gukura umwaa ku ibere ni torture morale ikomeye. mujye mwishyira mu mwanya wabo, nawe ufite iktu ukundabakagufatira ingamba zo ku kikwima kandi noneho unakibona mu maso yawe. umwan wonse akikura ku ibere aghora akeye ku mutima, nta mujinya n’indimico mibi abanyarwanda bakunze kwita ubutindi.
ikindi ni uko gukurikiza umwana ntaho byanditse ko ugomba kumucutsa hari benshi bakomeza kubonsa, yanabyara bakonkana kandi ntibigire icyo bibatwara.
ababyeyi mureke tube icyo imana yaduhamagariye, inzitwazo zoze tuziveho. niyo waba igira akazi umara umwanya mutari kumwe aho ubonekeye rimushyireho yongere akwihumurize. umwan utonsa , udaheka, noneho mutanararanye ntaba akiri uwawe.
-
Yemwe mfite umwana ugiye kuzuza 2 ans ariko umutima wo kumucutsa narawubuze. ndabitekereza ariko imbaraga zo kubikora narazibuze. ukuntu akunda ibere, mbona ndimuvanyeho yagira ikibazo. Sinirengagije ko kurarana nawe anyonka bituma ntaruhuka neza ariko rwose, nasanze kurimukuraho ubu naba muhohoteye. ababishoboye mujye mubonsa rwose ariko kurimukuraho wowe ubwawe simpamy ako bitamusigira ingaruka
Tugerageze nkababyeyo aho bishoboka.
-
-
ibyo bitekerezo byanyu ndabihinyuye gucutsa umwana nibyo rwose njye ndabishyigikiye ahubwo barakose kutugira inama yuko byakorwa kuko nkanjye umugabo akorera hanze ya kigali iyo yaje umwana ntasinzira pe !kdi afite umwaka nigice niyo asinziriye aba ashikagurika murumva ko rero nta kubaka urugo kugihari nyine ubwo nimugitondo yabyutse kdi nanjye simba nisanzuye kubera baba barwana nabakozi barira !AGASARO MURAKOZE.
-
Murakoze kunama zanyu.
Ndagisha inama,njye mfite umwana wujuje amezi ane,ariko nagize ikibazo nkimubyara ananirwa konka kubera imoko yanjye yaririgise,bibangombwako abaganga bambwirako ngomba gukama ,akonka amashereka ariko yakamwe atayiyonkeye kuko inzara yarigiye kumwica.
Yakuze azi bebero,ibere ndarimuha akaryanga,ndetse akarira,
None ubwo azigera ankunda,ntaramwonkeje ?
Muha keya nshoboye yose,ariko iyiberere yo yarayibuze,mumfashe,
Murakoze.


text:
Ku gicamunsi cyo kuri uyu wa 28 Nzeri 2018, mu murenge wa Burega nibwo hakozwe igikorwa cyo kwishyuza bamwe mu baturage bagurijwe amafaranga ya VUP (Vision 2020 Umurenge Program).
Byaje kudahira bamwe nk’uko amakuru twahawe n’umwe mu bari bafashwe abivuga ko biri guteganywa ko bashobora kujyanwa mu kigo cyakira inzererezi n’abasaritswe n’ibiyobyabwenge giherereye ahitwa i Tare muri kano karere.
Ku masaha y’igicamunsi, ukuriye urwego rwa DASSO mu karere ka Rulindo yajyanye abaturage 7 bivugwako banze kwishyura ayo mafaranga mu kigo cy’inzererezi.
Twashatse kumenya icyo ubuyobozi bw’inzego z’ibanze bubivugaho, maze umwe mu bayobora Akagali ka Butangampundu witwa Kamali Aaron agira ati "Abo bantu koko bambuye VUP, ariko mbaheruka bari ku murenge nyuma yaho ntago nzi iyo bajyanywe".
Bosenibamwe Aime, Umuyobozi w’Ibigo cy’igororamuco mu Rwanda, we yagize ati "ibi bigo byakira abafite imyitwarire mibi, bananiye abaturage, umujura, umunnywa rumogi, inzererezi n’abandi bafite imyitwarire idahwitse ibangamiye rubanda (...)".
Akomeza avuga ko koko niba hari abantu bambuye amafaranga ya VUP we yise abahemu, bagomba gushyikirizwa abunzi ndetse n’inkiko bakabafasha bakishyura byananirana hakaba hagwatirwa n’imitungo yabo.


text:
Uwitwa MUKANDORI Claire, mwene NTARE HUMURE Peter na IKITEGETSE Liliane, utuye mu Mudugudu w’Urwibutso, Akagali ka Rwimbogo, Umurenge wa Nyarugunga, Akarere ka Kicukiro, mu Mujyi wa Kigali, uboneka kuri telephone No 0782126912 /+255785814152;
Yasabye uburenganzira bwo guhindura amazina, agasimbuza izina MUKANDORI, amazina IRAKOZE HUMURE mu mazina asanganywe, MUKANDORI Claire bityo akitwa IRAKOZE HUMURE Claire mu irangamimerere;
Impamvu atanga ni uko izina MUKANDORI rimubangamira, cyane cyane mu myigire ye no mu myemerere ye;
Akaba asaba kwemererwa binyuze mu nzira zemewe n'amategeko, gusimbuza izina MUKANDORI, amazina IRAKOZE HUMURE, mu mazina asanganywe MUKANDORI Claire akitwa IRAKOZE HUMURE Claire mu gitarmo cy'irangamimerere kirimo inyandiko ye y'Ivuka.
Arasaba guhinduza amazina aho kwitwa Mukandori Claire akitwa Irakoze Humure Claire


text:
Abahamya ba Yehova bifatanyije mu gikorwa cyo gusukura ishyamba riri hafi y’i Lviv
Ku itariki ya 6 Gicurasi 2017 Abahamya ba Yehova bagera ku 130 bafatanyije n’abandi gusukura ishyamba riri hafi y’i Lviv, muri Ukraine. Abahamya bari mu kigero k’imyaka iri hagati ya 22 na 80 baba ku biro by’ishami by’Abahamya ba Yehova biri hafi y’iryo shyamba, basukuye ahantu hangana na hegitari 50, bakusanya imyanda ipima ibiro 600 mu masaha atatu gusa.
Umwenjenyeri witwa Mykhailo Splavinskyi ukora mu kigo gishinzwe kwita kuri iryo shyamba yaravuze ati: “Kuva mu mwaka wa 2014, buri mwaka Abahamya ba Yehova bifatanya mu gikorwa cyo gusukura iryo shyamba.”
Impamvu iryo shyamba rikenera gusukurwa
Splavinskyi yongeyeho ati: “Hari ibintu bibiri bituma ishyamba ryandura. Icya mbere ni uko hari abantu barijugunyamo imyanda. Icya kabiri, ni uko hari ibikamyo biza bikajugunyamo imyanda.”
Kujugunya imyanda muri iryo shyamba ni ikibazo gihangayikishije cyane. Splavinskyi yakomeje agira ati: “Iyo myanda itinda kubora. Ihumanya amazi aturuka muri iryo shyamba kandi ibyo byangiza ibidukikije.” Ibirahuri byamenaguritse bikubitana n’imirasire y’izuba bigatera inkongi y’umuriro. Nanone ibyo birahuri n’inshinge abantu baba baratayemo bishobora gukomeretsa abantu cyanecyane abana. Ibyo byose nta kindi cyabikemura uretse kuvanamo iyo myanda.”
Gusukura ishyamba rifite hegitari 3.300 ntibiba byoroshye. Splavinskyi yakomeje agira ati: “Dufite abakozi batanu bashinzwe kwita ku ishyamba. Ni yo mpamvu rimwe mu mwaka dusaba abantu bose kudufasha gukora isuku.”
Gukusanya imyanda no kuyijugunya
Abahamya bitangiye gukora isuku muri iryo shyamba bitwaje udupfukantoki, amashashi na rato kugira ngo babone uko bakusanya amacupa, amapine, ibirahuri, ibyuma, impapuro, inshinge zakoreshejwe n’ibindi bintu. Ihor Fedak ushinzwe iby’amashyamba muri ako karere yaravuze ati: “Aho Abahamya baba bakoze isuku, haba hakeye cyane.”
Nubwo nta tegeko leta yashyizeho ryo gutandukanya imyanda, abo Bahamya bo barabikoze. Bashyize hamwe ibirahuri, impapuro n’amashashi kugira ngo bizavemo ibindi bintu. Abakora mu kigo gishinzwe isuku cyo muri ako gace, bajyana iyo myanda bakavanamo ibindi bintu byakongera gukoreshwa. Kuva mu wa 2016 Abahamya ni bo bishyura icyo kigo kugira ngo gitunganye iyo myanda baba bayoye. Nanone Fedak yaravuze ati: “Nshimira Abahamya ba Yehova kubera ukuntu badufasha cyane.”
“Gukora isuku ntibintera ipfunwe”
Buri mwaka Abahamya ba Yehova bifatanya mu gikorwa cyo gusukura ishyamba. Bakunda kugira uruhare mu bikorwa byo kwita ku baturage no ku mashyamba. Volker yavuze ibintu ahuriyeho n’abantu benshi; yaravuze ati: “Gukora isuku ntibintera ipfunwe. Gukorera abandi ni byiza kandi bituma numva nyuzwe.”
Anzhelika yongeyeho ati: “Mbona ko ik’ingenzi atari ukumenya uwataye imyanda, ahubwo ni icyo nakora ngo nyivaneho.” Lois ufite imyaka 78 na we yifatanyije muri icyo gikorwa. Yaravuze ati: “Aho kugira ngo urakazwe n’uko bataye imyanda mu nzira, ahubwo ibyiza ni ukuyitora ukayivana mu nzira.”
Wieslaw yaravuze ati: “Abantu bakunze kutubona twambaye karuvati, tugiye kubwiriza. Icyakora tuba twiteguye no kuzinga amashati tugasukura ishyamba cyangwa tugakora ibindi bintu bifitiye abaturage akamaro.”